4. การประกอบธุรกิจของธนาคาร บริษัทย่อย และบริษัทร่วม

การประกอบธุรกิจของธนาคาร

ปีนี้เป็นปีที่เศรษฐกิจโลกเปลี่ยนแปลงอย่างรวดเร็วและยิ่งไปกว่านั้นวิกฤตการณ์ทางการเมืองที่เกิดขึ้นในประเทศได้ส่งผลให้ธนาคารต้องเผชิญกับความท้าทายหลายด้าน
อย่างไรก็ตามธนาคารรับมือกับความท้าทายเหล่านั้นด้วยการทำงานโดยยึดมั่นในค่านิยมหลักขององค์กรและมุ่งเน้นการนำเสนอบริการโดยยึดลูกค้าเป็นศูนย์กลาง
สร้างความแข็งแกร่งให้กับระบบงานบริหารความเสี่ยงและยึดมั่นในการปฏิบัติตามหลักการกำกับดูแลกิจการที่ดี
และเพื่อตอบสนองปัจจัยการดำเนินงานได้อย่างมีประสิทธิภาพ
ธนาคารจึงได้จัดโครงสร้างองค์กรดังต่อไปนี้

กลุ่มงานลูกค้าธุรกิจขนาดใหญ่

กลุ่มงานลูกค้าธุรกิจขนาดใหญ่ทำหน้าที่ดูแลให้การสนับสนุนทางการเงินแก่ลูกค้าธุรกิจขนาดใหญ่และขนาดกลางทั้งที่เป็นรายธุรกิจ
กลุ่มธุรกิจในประเทศ และบริษัทข้ามชาติที่มีวงเงินสินเชื่อ ยอดขาย หรือสินทรัพย์ มากกว่า 200
ล้านบาทขึ้นไปด้วยลูกค้ากลุ่มดังกล่าวเป็นผู้ประกอบกิจการขนาดใหญ่
จึงมีความต้องการการสนับสนุนทางการเงินที่หลากหลาย อาทิ สินเชื่อประเภทต่างๆ
บริการด้านบริหารเงินสด (Cash Management Services)
บริการบัญชีเงินเดือนและบริการทางการเงินให้แก่ พนักงานของบริษัท
บริการด้านการค้าต่างประเทศ รวมถึง บริการทางการเงินระหว่างประเทศเพื่อการดำเนินงาน
กลุ่มงานลูกค้าธุรกิจขนาดใหญ่ยังช่วยลูกค้าให้สามารถดำเนินธุรกิจได้อย่างราบรื่น
โดยเฉพาะอย่างยิ่งด้านเงินทุนหมุนเวียน

ตลอดระยะเวลาในปีที่ผ่านมา
บรรยากาศทางเศรษฐกิจของโลกและในประเทศได้เอื้อประโยชน์ต่อภาคธุรกิจทำให้มีการขยายตัวและมีความต้องการลงทุนที่เพิ่มขึ้น
กลุ่มงานลูกค้าธุรกิจขนาดใหญ่มีส่วนสนับสนุนการระดมทุนสำหรับลูกค้าหลายด้าน
ไม่ว่าจะเป็นการให้สินเชื่อ การออกหุ้นกู้ การเสนอขายหุ้นเป็นครั้งแรก (Initial Public
Offering : IPO) สำหรับลูกค้าที่ต้องการระดมทุนจากตลาดหลักทรัพย์ฯ
ธนาคารให้ความสำคัญกับธุรกิจที่มีศักยภาพการเติบโตทางธุรกิจสูง
ธุรกิจที่สร้างประโยชน์ต่อการพัฒนาประเทศและได้รับการสนับสนุนจากภาครัฐ อาทิ
ธุรกิจเกษตรกรรม ธุรกิจอุตสาหกรรม โครงการพัฒนาสาธารณูปโภค
ธุรกิจโรงแรมในพื้นที่แหล่งท่องเที่ยวสำคัญ การพาณิชย์และการนำเข้าส่งออก
ธุรกิจพัฒนาอสังหาริมทรัพย์ที่อยู่ในความต้องการของตลาด
โครงการเพื่อการอนุรักษ์พลังงานและโครงการพลังงานทางเลือก

กลุ่มงานลูกค้าธุรกิจขนาดใหญ่มุ่งเน้นการออกและนำเสนอผลิตภัณฑ์และบริการใหม่ๆ
เพื่อตอบสนองความต้องการของลูกค้ากลุ่มนี้โดยเฉพาะ
และได้พัฒนาเทคโนโลยีด้านสารสนเทศให้สอดรับกับผลิตภัณฑ์และบริการเหล่านั้น
ทั้งในด้านความสะดวกและความปลอดภัยตามมาตรฐานสากล
นอกจากนี้ยังส่งเสริมการขายเพิ่มผลิตภัณฑ์ (Cross-sell)
ที่หลากหลายของธนาคารรวมถึงผลิตภัณฑ์ของบริษัทในเครือ ภายใต้แนวทาง One Krungsri
โดยการเพิ่มช่องทางในการบริการลูกค้าผ่านศูนย์ลูกค้าธุรกิจขนาดใหญ่ในส่วนภูมิภาค
เพื่อให้สามารถบริการลูกค้าที่กระจายอยู่ตามภาคต่างๆ
ได้อย่างรวดเร็วและทั่วถึงการพัฒนาระบบการจัดการห่วงโซ่อุปทาน (Supply Chain
Management) เพื่อสนองความต้องการทางธุรกิจของลูกค้า ตั้งแต่ต้นน้ำถึงปลายน้ำ
การสร้างและรักษาความสัมพันธ์ที่ดีกับลูกค้าอย่างต่อเนื่องและสม่ำเสมอ เช่น
การจัดสัมมนาในภูมิภาคต่างๆ ทั่วประเทศ
เพื่อให้ลูกค้าทราบถึงการเปลี่ยนแปลงของเศรษฐกิจโลกและผลกระทบที่มีต่อธุรกิจ

ในปีนี้ผลิตภัณฑ์และบริการของกลุ่มงานลูกค้าธุรกิจขนาดใหญ่เป็นที่รู้จักกว้างขวางผ่านสื่อต่างๆ
ธนาคารได้รับการยกย่องโดยได้รับรางวัลยอดเยี่ยมประเภทต่างๆ
จากผลงานการให้บริการที่ดีเลิศและความมุ่งมั่นของทีมงานการค้าต่างประเทศ
สำหรับบริการด้านวาณิชธนกิจ ธนาคารได้จัดจำหน่ายหุ้นกู้เพื่อระดมทุนให้แก่ลูกค้าธุรกิจ
เป็นจำนวนเงินมากกว่า 56,800 ล้านบาท ไม่รวมถึงการออกหุ้นกู้ด้อยสิทธิของธนาคาร อีกจำนวน
20,000 ล้านบาท ซึ่งนักลงทุนได้ให้ความสนใจเป็นอย่างมาก

กลุ่มงานธุรกิจขนาดใหญ่ยังได้ออกนวัตกรรมผลิตภัณฑ์และบริการใหม่ ระบบอิเล็กทรอนิกส์
โดยฝ่ายงานด้านบริหารเงินสด อาทิ บริการ e-Custom e-Tax และ eBPP
นอกจากนี้ยังมีธุรกรรมอื่นๆ อีก เช่น ธุรกรรมรับซื้อลดลูกหนี้การค้า
บริการรับชำระเงินสมทบทุนประกันสังคม ด้วยผลิตภัณฑ์ที่หลากหลายความเป็นเลิศด้านการบริการ
และแนวทางการกำหนดกลยุทธ์ดังได้กล่าวไปข้างต้น
ส่งผลให้กลุ่มงานธุรกิจขนาดใหญ่สามารถสร้างรายได้จากค่าธรรมเนียมเพิ่มขึ้นจากปีก่อนถึงร้อยละ
11.9

กลุ่มงานลูกค้าธุรกิจ SME

กลุ่มงานลูกค้าธุรกิจ SME ทำหน้าที่ให้บริการสินเชื่อแก่ลูกค้าธุรกิจขนาดกลาง
และขนาดเล็กที่มีวงเงินสินเชื่อไม่เกิน 200 ล้านบาท
โดยมีผู้เชี่ยวชาญให้คำแนะนำผลิตภัณฑ์และบริการของธนาคาร เพื่อช่วยเหลือลูกค้าในการบริหารเงิน
เช่น สินเชื่อระยะยาว สินเชื่อเพื่อเงินทุนหมุนเวียน การบริหารจัดการเงินสด
บริการด้านการค้าระหว่างประเทศและอื่นๆ

แม้การดำเนินงานจะมีความท้าทายจากตลาดที่มีการแข่งขันสูง แต่ปีนี้ก็เป็นปีที่ดีสำหรับ KRUNGSRI
SME เนื่องจากสามารถสร้างความเติบโตด้านสินเชื่อและเงินฝากเกินกว่าเป้าหมายที่ตั้งไว้
โดยมีสินเชื่อที่มีคุณภาพคงค้างเพิ่มขึ้นร้อยละ 9.7 และยอดเงินฝากเพิ่มขึ้นร้อยละ 6 เมื่อเทียบกับปี
2552 ความสำเร็จดังกล่าว เป็นผลเนื่องมาจากประเด็นสำคัญดังนี้

 ในไตรมาสที่ 1 ธนาคารได้เปิดตัว “กรุงศรี SME สินเชื่อตามใจคุณ”
พร้อมแผนประชาสัมพันธ์เชิงรุกเพื่อสร้างการรับรู้ของลูกค้า ผลิตภัณฑ์นี้นำเสนอทางเลือกใหม่ๆ เช่น
สามารถพักการผ่อนชำระเงินต้นในช่วงที่กำหนด (Payment Holiday) ลดจำนวนเงินผ่อนชำระ
(Step – Down Payment)
ขอสินเชื่อเพิ่มจากเงินกู้ที่ผ่อนคืนแล้วเพื่อใช้เป็นวงเงินกู้ระยะยาวเพิ่มเติม (Term Loan)
หรือเป็นวงเงินหมุนเวียนระยะสั้น (O/D)
เพื่อตอบสนองลูกค้าที่ต้องการความยืดหยุ่นทางการเงินมากขึ้น

 ในไตรมาสสุดท้ายของปี เราได้เปิดศูนย์ธุรกิจใหม่ 5 แห่ง ที่พระนครศรีอยุธยา ราชบุรี อุดรธานี
พิษณุโลก และหาดใหญ่ ส่งผลให้มีศูนย์ธุรกิจกรุงศรีทั่วประเทศทั้งหมด 20 แห่ง
(ในเขตกรุงเทพมหานคร 5 แห่งและต่างจังหวัด 15 แห่ง)

 ตลอดทั้งปี เราได้นำเสนอบริการพิเศษต่างๆ
แก่ลูกค้าปัจจุบันเพื่อตอบแทนที่ให้การสนับสนุนธนาคารอย่างต่อเนื่อง เช่น โครงการ “Trade
Miles” เป็นการให้ส่วนลดแก่ลูกค้าประจำมูลค่าสูงสุดถึงร้อยละ 50 สำหรับเลตเตอร์ออฟเครดิต
(L/C) นอกจากนี้ โปรแกรม “ชวนใช้เช็ค”
ของธนาคารได้มอบสมุดเช็คเป็นของกำนัลแก่ลูกค้าที่เปิดบัญชีเงินฝากออมทรัพย์และบัญชีกระแสรายวันกับธนาคาร
อีกด้วย

 เราได้จัดสัมมนาลูกค้าแนวใหม่โดยเชิญผู้เชี่ยวชาญสาขาต่างๆ
ร่วมแลกเปลี่ยนประสบการณ์กับลูกค้า SME ที่สุราษฎร์ธานี เกาะสมุย ชลบุรี และภูเก็ต
ซึ่งเป็นส่วนหนึ่งของโครงการให้ความรู้อย่างต่อเนื่องของธนาคาร

โครงการต่างๆ ดังที่กล่าวมา ทำให้ธุรกิจของเราเติบโตต่อไปอย่างไม่หยุดยั้ง
และในการก้าวเข้าสู่ปี 2554
เรายังมุ่งมั่นเร่งสร้างความเติบโตต่อไปด้วยการออกผลิตภัณฑ์ใหม่ที่สามารถตอบสนองความต้องการของลูกค้า
SME โดยเฉพาะ
ซึ่งรวมถึงการเข้าถึงกลุ่มลูกค้าให้มากขึ้นโดยการเปิดศูนย์ธุรกิจกรุงศรีใหม่อีกประมาณ 15 แห่ง
นอกจากนี้
เราจะดำเนินการปรับปรุงบริการด้านต่างๆเพื่อสร้างความพึงพอใจแก่ลูกค้าด้วยบริการที่รวดเร็วขึ้นและเพิ่มจำนวนบุคลากรที่มีความรู้ความสามารถให้มากขึ้น

กลุ่มงานลูกค้าบุคคล

กลุ่มงานลูกค้าบุคคล ทำหน้าที่ให้บริการทางการเงินที่หลากหลายแก่ลูกค้ารายย่อย
ไม่ว่าจะเป็นบริการด้านบัญชีเงินฝากบริการให้คำแนะนำและปรึกษาด้านการลงทุน ประกันภัย
บริการด้านสินเชื่อ และการให้บริการธุรกรรมทางการเงินผ่านช่องทางต่างๆ ของธนาคาร
รวมถึงผ่านระบบอิเล็กทรอนิกส์
ซึ่งบริการทั้งหมดที่ธนาคารนำเสนอล้วนตั้งอยู่บนพื้นฐานของความสะดวกสบายและปลอดภัย

 บริการเงินฝากและการลงทุน

ปีนี้ธนาคารได้เปิดตัว “KRUNGSRI Mix & Max”
บัญชีเงินฝากออมทรัพย์ที่ให้ผลตอบแทนสูงพิเศษด้วยอัตราดอกเบี้ยเงินฝากที่เทียบเคียงได้กับบัญชีเงินฝากประจำ
แต่มีเงื่อนไขการเบิกถอนที่ยืดหยุ่นกว่า นอกจากนี้ธนาคารยังได้เปิดตัว “KRUNGSRI Tax
Savings” ซึ่งเป็นรายการส่งเสริมการตลาด
สำหรับกลุ่มลูกค้าที่ต้องการได้รับสิทธิประโยชน์ทางภาษีผ่านการลงทุนในกองทุนรวมหุ้นระยะยาว
(LTF) และ/หรือกองทุนรวมเพื่อการเกษียณอายุ (RMF) รายการส่งเสริมการตลาดดังกล่าว
ประสบความสำเร็จอย่างสูงในการเพิ่มยอดขายและการขยายฐานลูกค้าใหม่ผ่านช่องทางการขายของสาขา

 บริการประกันภัยธนพัทธ์

ธนาคารมีผลิตภัณฑ์ด้านการประกันที่หลากหลายซึ่งนำเสนอผ่านสาขาธนาคารและศูนย์ธุรกิจกรุงศรี
ครอบคลุมทั้งการประกันชีวิตและการประกันวินาศภัยสำหรับบุคคลทั่วไปและผู้ประกอบการ
กรมธรรม์ประเภทต่างๆได้ออกแบบมาเพื่อให้ตรงกับความต้องการของแต่ละบุคคลในแต่ละช่วงชีวิต
และไม่เพียงแต่เพื่อให้ความคุ้มครองในการชดเชยค่าเสียหาย แต่ยังเพื่อการลงทุนและเพื่อการออม
นอกจากนี้เรายังนำเสนอการขายประกันวินาศภัยแบบใหม่ที่เรียกว่า “ประกันภัยรูปแบบกล่อง”
(Insurance Box) ซึ่งผลิตภัณฑ์ในกลุ่มนี้ได้แก่ “KRUNGSRI PA Prompt Plus”
(ประกันภัยอุบัติเหตุส่วนบุคคล) “KRUNGSRI Auto Prompt” (ประกันภัยรถยนต์) “KRUNGSRI
Cancer Prompt” (ประกันภัยโรคมะเร็ง) และ “KRUNGSRI Home Prompt” (ประกันภัยบ้าน)
“ประกันภัยรูปแบบกล่อง” มีความโดดเด่นด้วยความสะดวกในขั้นตอนการรับประกันภัย
ซึ่งลูกค้าจะได้รับความคุ้มครองทันทีโดยไม่ต้องกรอกใบสมัคร

ธนาคารยังคงสร้างสรรค์ผลิตภัณฑ์ใหม่ๆ เพื่อตอบสนองความต้องการของลูกค้าอย่างต่อเนื่อง อาทิ
Retirement Insurance (ประกันชีวิตยามเกษียณอายุ) และ KRUNGSRI Critical Illness
Prompt (ประกันภัยโรคร้ายแรง) เป็นต้น

 บริการธุรกรรมทางการเงิน

ธนาคารแห่งประเทศไทยได้ออกกฎเกณฑ์ค่าธรรมเนียมการทำธุรกรรมผ่านเครื่องเอทีเอ็มที่จะออกใช้ในปี
2554 ซึ่งส่งผลให้รายได้จากค่าธรรมเนียมของทุกธนาคารในประเทศไทยลดลง
และถึงแม้จะได้รับผลกระทบดังกล่าว
แต่ธนาคารยังคงให้บริการลูกค้าด้วยเทคโนโลยีที่ทันสมัยเพื่อสร้างความแตกต่างจากคู่แข่งและเพื่อสร้างการเติบโตของธนาคาร

ธนาคารได้เปิดตัวบริการ “บัตรไม่ต้อง” (KRUNGSRI Cardless)
เป็นรายแรกในประเทศไทยเมื่อสองปีที่แล้ว
ซึ่งช่วยให้ผู้ที่ไม่ใช่ลูกค้าธนาคารสามารถรับเงินโอนจากตู้เอทีเอ็มของธนาคารได้โดยไม่ต้องเปิดบัญชีธนาคาร
ในปีนี้ธนาคารได้ร่วมกับบริษัท ทรูมันนี่ จำกัด ซึ่งเป็นพันธมิตรคู่ค้า นำเสนอบริการ True Money
Cardless
ที่ช่วยให้ลูกค้าทรูมันนี่ที่ไม่ได้ถือบัตรเอทีเอ็มของธนาคารสามารถถอนเงินสดจากเครื่องเอทีเอ็มของธนาคารได้บริการนี้จะช่วยให้ลูกค้าทรูมันนี่จัดการเงินสดได้อย่างมีประสิทธิภาพยิ่งขึ้น
และสามารถจ่ายเงินให้กับลูกค้าได้รวดเร็วขึ้น โดยมีค่าธรรมเนียมการดำเนินงานที่ลดลง
และธนาคารในฐานะผู้บุกเบิกการนำเสนอนวัตกรรมการบริการนี้
ยังคงมุ่งมั่นที่จะดำเนินการปรับปรุงบริการนี้ให้ดีขึ้นในปีต่อๆ ไป

 บริการ E - banking (การให้บริการธุรกรรมผ่านระบบอิเล็กทรอนิกส์)

การทำธุรกรรมทางการเงินผ่านระบบอิเล็กทรอนิกส์เป็นช่องทางที่เป็นที่ชื่นชอบของลูกค้าโดยเฉพาะอย่างยิ่งในกลุ่มคนรุ่นใหม่
ธนาคารกรุงศรีอยุธยาเป็นธนาคารแห่งแรกที่เปิดตัวบริการธนาคารทางโทรศัพท์มือถือผ่าน SMS
(SMS Banking) และมีลูกค้าที่ลงทะเบียนใช้บริการมีเพิ่มมากขึ้นเรื่อยๆ
นอกจากนี้เพื่อให้ก้าวทันความเปลี่ยนแปลงที่เกิดขึ้นอย่างรวดเร็ว
ธนาคารได้นำเสนอวิธีเข้าถึงบริการทางการเงินที่สะดวกสบายยิ่งขึ้นสำหรับผู้ใช้โทรศัพท์มือถือ
ในเดือนมีนาคมปี 2553 ธนาคารได้เปิดตัว KRUNGSRI Mobile Banking ผ่านทางเทคโนโลยี
WAP โดยระบบนี้รองรับไลฟ์สไตล์ที่เปลี่ยนแปลงอยู่ตลอดเวลา
โดยลูกค้าสามารถเข้าถึงบัญชีของตนเพื่อทำธุรกรรมทางการเงินได้ทุกที่ทุกเวลา

เพื่อให้ลูกค้าได้รับความสะดวกสบายที่สุดในการทำธุรกรรมการเงินผ่านทางอินเทอร์เน็ต
ธนาคารได้ปรับปรุงเว็บไซต์กรุงศรีออนไลน์
เพื่ออำนวยความสะดวกในการทำธุรกรรมภายใต้แนวความคิดใหม่ คือ
การบริหารความมั่งคั่งส่วนบุคคล (Personal Wealth Management)
ที่ลูกค้าสามารถเลือกดูการทำธุรกรรมทั้งหมดที่ทำกับธนาคารและบริษัทในเครือ
รวมถึงการเลือกดูยอดสินเชื่อบ้าน บัตรเครดิตและสินเชื่อรถยนต์
จากนั้นเพียงแค่คลิกเลือกธุรกรรมที่ต้องการ ลูกค้าก็สามารถทำการชำระยอดคงค้างได้ทันที
หรือจัดการย้ายเงินจากบัญชีเงินฝากไปยังกองทุนรวมหรือในทางกลับกันย้ายเงินจากกองทุนรวมไปยังบัญชีเงินฝากก็ได้เช่นกัน

ความปลอดภัยด้านข้อมูลในการทำธุรกรรมทางการเงินผ่านอินเทอร์เน็ตเป็นสิ่งที่ลูกค้ามีความกังวลมากที่สุด
“กรุงศรีออนไลน์”
จึงปรับปรุงระบบรักษาความปลอดภัยในเชิงรุกด้วยการตรวจหาไวรัสและตรวจสอบการทำธุรกรรมที่ผิดปกติอยู่เสมอเพื่อให้ลูกค้าแน่ใจว่าระบบมีความปลอดภัยไร้กังวล

ในเดือนสิงหาคม ธนาคารได้ขยายการเข้าถึงลูกค้าผ่านทางเครือข่ายสังคมออนไลน์ที่เป็นที่นิยมอย่าง
Facebook และ Twitter ภายใต้ชื่อ “KRUNGSRI Simple” โดยวิธีนี้ “KRUNGSRI Simple”
เป็นช่องทางในการแลกเปลี่ยนข้อมูลเชิงโต้ตอบ รวมถึงนำเสนอเคล็ดลับทางการเงินต่างๆ
พร้อมทั้งข่าวสาร โปรโมชั่น พิเศษต่างๆ ของธนาคาร

 สินเชื่อเพื่อที่อยู่อาศัย

ตลาดอสังหาริมทรัพย์มีการเติบโตอย่างรวดเร็วในช่วงครึ่งปีแรกโดยมีแผนกระตุ้นเศรษฐกิจของรัฐบาลเป็นตัวขับเคลื่อนหลัก
นักวิเคราะห์เชื่อว่าความต้องการที่อยู่อาศัยจะยังมีอยู่อย่างต่อเนื่องในช่วงครึ่งปีหลัง
ซึ่งได้รับการพิสูจน์ถึงการคาดคะเนที่ถูกต้อง
ดังนั้นกลยุทธ์ทางการตลาดอย่างหนึ่งของธนาคารจึงเป็นการกระชับความสัมพันธ์กับบริษัทพัฒนาอสังหาริมทรัพย์ให้แนบแน่นยิ่งขึ้น
นอกจากนี้กลยุทธ์การกำหนดราคาของธนาคารยังช่วยให้ธุรกิจของเราโดดเด่นในตลาดอีกด้วย

สำหรับการพัฒนาด้านอื่นๆ เราได้สร้างความแข็งแกร่งของความเป็นผู้นำตลาดสินเชื่อที่อยู่อาศัย
โดยการเปิดตัวผลิตภัณฑ์ “สินเชื่อกรุงศรีโฮมฟอร์แคช รีโวลฟ์วิ่ง”
วงเงินเครดิตหมุนเวียนอเนกประสงค์ที่นับเป็นครั้งแรกในตลาดที่ช่วยให้ลูกค้าสามารถชำระคืนเฉพาะดอกเบี้ยได้นาน
3-5 ปี

นอกจากนี้เรายังเพิ่มความรวดเร็วและความสะดวกสบายให้แก่ลูกค้าผ่าน “กรุงศรีโฮมฟอร์แคช
เดลิเวอรี่” ทีมงานให้บริการนอกสถานที่ในเขตกรุงเทพมหานครและปริมณฑล
เพื่อให้คำปรึกษาเกี่ยวกับสินเชื่อกรุงศรีโฮมฟอร์แคช
โดยเฉพาะนอกจากนี้ธนาคารยังเติมช่องว่างในตลาดโดยนำเสนอ “สินเชื่อกรุงศรีเงินฝากค้ำ”
ซึ่งเป็นวงเงินเบิกเกินบัญชีอเนกประสงค์เพื่อเพิ่มความคล่องตัวในการใช้จ่ายสำหรับลูกค้าที่มีบัญชีเงินฝากออมทรัพย์หรือบัญชีเงินฝากประจำกับทางธนาคาร

เพื่อเพิ่มประสิทธิภาพการดำเนินงานและกระบวนการด้านสินเชื่อ
ธนาคารได้นำเทคโนโลยีการสแกนที่เรียกว่า IDA
เข้ามามีส่วนช่วยในการเพิ่มความรวดเร็วแก่กระบวนการอนุมัติสินเชื่อโดยร้อยละ 90
ของผู้สมัครสินเชื่อสามารถรู้ผลการอนุมัติสินเชื่อเบื้องต้นภายในเวลาเพียง 1 วันทำการ
นอกจากนี้ยังนำระบบประเมินราคาหลักประกันที่เรียกว่า “Appraisal One” มาใช้
โดยใบสมัครสินเชื่อจะถูกเชื่อมต่อกับข้อมูลที่หลักประกันและส่งต่อไปยังผู้ทำการวิเคราะห์ผ่านทางอิเล็คทรอนิกส์
เทคโนโลยีนี้ช่วยให้ทราบผลราคาประเมินหลักประกันได้รวดเร็วยิ่งขึ้น (จากเดิม 5 วัน เหลือเพียง
3 วัน) และถูกต้องแม่นยำมากขึ้น รวมถึงสามารถลดค่าใช้จ่ายในงานเอกสารได้อีกด้วย
การพัฒนาเหล่านี้
ส่งผลให้ธนาคารมีศักยภาพในการแข่งขันมากขึ้นและก้าวสู่เป้าหมายในการเป็นธนาคารที่ลูกค้าชื่นชอบ

กลุ่มงานการตลาดองค์กร

เราเข้าใจดีว่าการใช้ชีวิตประจำวันอาจหมายถึงความเร่งรีบและซับซ้อน
ดังนั้นเราจึงมุ่งพัฒนาบริการด้านการธนาคารให้เข้าใจง่ายและสามารถตอบโจทย์ความต้องการทางการเงินเพื่อช่วยอำนวยความสะดวกแก่ลูกค้าในการก้าวไปสู่อนาคตที่สดใสการปรับปรุงประสิทธิภาพกระบวนการทำงานให้คล่องตัวขึ้นช่วยให้เราสามารถสร้างประสบการณ์ที่ดีด้านการธนาคารแก่ลูกค้า

 “One Krungsri”
คือแนวทางสำคัญของเราในการสร้างประสบการณ์ด้านการเงินแก่ลูกค้าด้วยผลิตภัณฑ์และบริการครบวงจรของเครือกรุงศรี
นวัตกรรมผลิตภัณฑ์ใหม่ที่เราเปิดตัวภายใต้แนวทาง “One Krungsri”
ในปีนี้มีอยู่ด้วยกันหลายรายการ ได้แก่
กรุงศรีออโต้ให้บริการด้านสินเชื่อรถยนต์ทุกประเภทสำหรับการซื้อรถใหม่หรือรถใช้แล้วด้วยผลิตภัณฑ์คาร์ฟอร์แคช
สินเชื่อเพื่อคนมีรถ
ซึ่งในปีนี้เรามีการขยายเวลาในการให้บริการเพิ่มเป็นเจ็ดวันต่อสัปดาห์เพื่ออำนวยความสะดวกในการอนุมัติสินเชื่อและขยายบริการให้ครอบคลุมรถที่มีอายุมากถึง
15 ปี ด้วยบริการจากกรุงศรีออโต้ช่วยทำให้ลูกค้ามีโอกาสในการซื้อรถในฝันของตนง่ายขึ้น

เราได้รวมกิจการกรุงศรีเฟิร์สช้อยส์เข้าไว้ในเครือกรุงศรี
บัตรกรุงศรีเฟิร์สช้อยส์เป็นผู้นำตลาดที่อำนวยความสะดวกด้านการเงินในชีวิตประจำวันแก่ลูกค้าทั้งการเช่าซื้อ
การใช้จ่ายผ่านบัตรเครดิตและการเบิกถอนเงินสดล่วงหน้าผ่านทางศูนย์บริการข้อมูลลูกค้า
เครื่องเอทีเอ็ม หรือผ่านทางจดหมายเรียนเชิญ

 หลังจากที่เราประสบความสำเร็จในการเปิดตัวผลิตภัณฑ์ประกันอุบัติเหตุรูปแบบกล่อง “กรุงศรี
พีเอ พร้อม” ในปีนี้เราจึงได้เปิดตัวผลิตภัณฑ์ประกันภัยพร้อมใช้เพิ่มเติมอีก ได้แก่ “กรุงศรี ออโต้
พร้อม” “กรุงศรี แคนเซอร์ พร้อม” และ “กรุงศรี โฮม พร้อม”
ซึ่งมอบความคุ้มครองให้กับลูกค้าทันทีโดยไม่ต้องกรอกใบสมัครใดๆ

 เราได้ทำการปรับภาพลักษณ์ของธนาคารกรุงศรีอยุธยาเพื่อสื่อความเป็นธนาคารที่ทันสมัย
โดยการเข้าเป็นผู้อุปถัมภ์รายการเรียลลิตี้ยอดนิยมทางโทรทัศน์อะคาดาเดมี แฟนเทเชีย (AF)
ซึ่งเราได้ทำต่อเนื่องมาเป็นเวลาเจ็ดปีแล้ว และยังเป็นพันธมิตรทางธุรกิจกับโรงภาพยนตร์ IMAX
ที่สยามพารากอนด้วย
ความร่วมมือดังกล่าวทำให้ธนาคารกรุงศรีอยุธยาเป็นที่สนใจของคนรุ่นใหม่มากขึ้น
ซึ่งจะเป็นฐานในการขับเคลื่อนการเติบโตในอนาคตของเราได้เป็นอย่างดี

 เราเดินหน้าลงทุนเสริมสร้างแบรนด์กรุงศรี ในการสื่อให้คนทั่วไปเห็นถึงภาพลักษณ์ที่ทันสมัยนี้
เราได้ปรับโฉมสาขาของธนาคาร โดยการจัดพื้นที่สำหรับเครื่องทำธุรกรรมทางการเงินอัตโนมัติ
(Auto lobby) และตกแต่งพื้นที่ประชาสัมพันธ์ในสาขา (Graphic wall)
ทั้งนี้เราคาดว่าจะสามารถเผยโฉมสาขารูปลักษณ์ใหม่ของเราได้ในปี 2554

เป้าหมายของแนวทาง “One Krungsri”
คือการสร้างประสบการณ์ที่สามารถตอบสนองทุกความต้องการทางการเงินให้กับลูกค้า
และทำให้รายการส่งเสริมการขายและข้อเสนอพิเศษของเครือกรุงศรีในปีที่จะถึงนี้สอดประสานกันมากยิ่งขึ้นภายใต้แนวทางนี้
ภาพลักษณ์ของผลิตภัณฑ์ในเครือกรุงศรีจะเป็นไปในทิศทางที่สร้างแบรนด์กรุงศรีให้เป็นที่รู้จักและชื่นชอบของลูกค้ามากขึ้น

การบริหารจัดกลุ่มลูกค้าช่วยให้เรานำเสนอผลิตภัณฑ์รายการส่งเสริมการขาย
และบริการที่ตรงตามความต้องการของลูกค้าได้อย่างดียิ่งขึ้น ในการนี้เราได้เปิดตัวบริการ
“เอ็กซ์คลูซีฟ แบงกิ้ง (Exclusive Banking)” ซึ่งมอบสิทธิพิเศษให้กับกลุ่มลูกค้าพิเศษ อาทิ
บริการผู้จัดการลูกค้าสัมพันธ์ (Relationship Manager)
เพื่อช่วยดูแลเรื่องโอกาสในการลงทุนต่างๆ และสิทธิพิเศษอื่นๆ อาทิ
บริการห้องรับรองพิเศษที่สนามบินสุวรรณภูมิ

ความสำเร็จของเราตั้งอยู่บนพื้นฐานความสัมพันธ์ที่มั่นคงระหว่างธนาคารและลูกค้า
เราได้ริเริ่มโครงการ “กรุงศรีสไมล์ (Krungsri Smile)” ขึ้น
เพื่อมอบบริการที่เป็นเลิศแก่ลูกค้า นอกจากนี้ ยังมี “บริการเปิดบัญชีเพียงใช้บัตรประชาชน (EDC
Account Opening)”
ที่อำนวยความสะดวกให้ลูกค้าสามารถเปิดบัญชีเงินฝากได้โดยไม่ต้องกรอกแบบฟอร์มแต่อย่างใด
และยังได้รับสิทธิประโยชน์จากบริการธนาคารทางโทรศัพท์มือถือผ่าน SMS (SMS banking)
และบริการธนาคารทางอินเตอร์เน็ตอีกด้วย

กรุงศรีเยลโลพอยท์ (KRUNGSRI Yellow Points)
เป็นกิจกรรมทางการตลาดเพียงหนึ่งเดียวในประเทศไทยที่ออกแบบมาสนับสนุนบัญชีออมทรัพย์
ซึ่งลูกค้าสามารถรับคะแนนได้ง่ายๆ จากการทำธุรกรรมผ่านเครื่องเอทีเอ็มของเราตามปกติ

 การบริหารความสัมพันธ์ลูกค้า

การบริหารความสัมพันธ์ลูกค้า (Customer Relationship Management หรือ CRM)
เป็นกระบวนการที่เน้นลูกค้าเป็นศูนย์กลางเพื่อให้ลูกค้าได้รับประสบการณ์ด้านการธนาคารที่เป็นเลิศ
โดยมีวัตถุประสงค์หลักคือการดึงดูดลูกค้าใหม่
ตลอดจนการเพิ่มความสัมพันธ์และรักษาฐานลูกค้าปัจจุบัน
ในปีนี้เราได้ทำการวิเคราะห์ลูกค้าในเชิงลึกเพื่อสามารถเข้าใจและนำเสนอผลิตภัณฑ์และบริการของธนาคารให้ตรงตามความต้องการของลูกค้าแต่ละรายมากขึ้น
ข้อมูลที่ได้จากการศึกษานี้ได้ถูกนำเข้าไว้ในระบบ “Customer Intelligence”
ซึ่งเป็นเครื่องมือที่เราพัฒนาขึ้น
สำหรับใช้ในสาขาทั่วประเทศเพื่อให้พนักงานสาขาสามารถเสนอผลิตภัณฑ์และบริการที่ตรงตามความต้องการของลูกค้าแต่ละรายได้อย่างดีที่สุด

“Lead Management System”
เป็นระบบการสนับสนุนการขายที่ธนาคารนำมาใช้เพื่อสื่อสารถึงลูกค้ากลุ่มเป้าหมายโดยตรง
โดยพนักงานสามารถบริหารการขายอย่างครบวงจร ตั้งแต่การติดต่อลูกค้า ติดตามผล
และวัดผลความสำเร็จของการดำเนินงานของการขาย

นอกจากนี้ เรายังได้พัฒนาระบบ “Channel Synchronization Engine”
ซึ่งจะช่วยให้พนักงานสามารถขายผลิตภัณฑ์เพิ่ม (Cross-selling) ได้ผ่านช่องทางการขายต่างๆ
ได้อย่างมีประสิทธิภาพ นอกเหนือจากกิจกรรม CRM
เราได้ผสมผสานความเข้าใจถึงความต้องการลูกค้าเข้ากับการวิเคราะห์ด้านราคา
เพื่อพัฒนาผลิตภัณฑ์ใหม่ๆ อาทิ บัตรกรุงศรี เดบิต พร้อมและบริการทางการเงินที่เป็นชุด เช่น
การชำระค่าบริการต่างๆ การจ่ายเงินเดือนพนักงาน และการบริหารเงินสด
ซึ่งบริการเหล่านี้นอกจากจะช่วยให้ธนาคารสามารถเพิ่มยอดขายและผลกำไรได้แล้ว
ยังเป็นการกระชับความสัมพันธ์ระหว่างธนาคารและลูกค้าได้ด้วยให้แน่นแฟ้นยิ่งขึ้น

กลุ่มงานเครือข่ายการขาย

กลุ่มงานเครือข่ายการขาย ทำหน้าที่บริหารเครือข่ายการขายของธนาคาร
เพื่อให้บริการและนำเสนอผลิตภัณฑ์ทางการเงินที่ตอบสนองความต้องการของลูกค้าผ่านทางช่องทางและศูนย์บริการที่มีอยู่จำนวนมาก
เรามีทีมงานผู้เชี่ยวชาญที่มีประสบการณ์ที่ประจำอยู่ ณ สำนักงานใหญ่
และสาขาของธนาคารทั้งในและต่างประเทศ ที่ศูนย์แลกเปลี่ยนเงินตราต่างประเทศ ศูนย์บริการ
Western Union และศูนย์บริการ Exclusive Banking นอกจากนั้น
กลุ่มงานด้านเครือข่ายการขายยังแบ่งการบริหารเป็นส่วนงานขายและบริการผ่านทางโทรศัพท์
(Telesales Unit) ส่วนงานขายและบริการผ่านตัวแทน (Direct Sales Agent)
ส่วนงานขายและบริการแก่ธุรกิจองค์กร (Enterprise Sales Unit)
และส่วนงานขายและบริการผ่านช่องทางอิเล็กทรอนิกส์ (Electronic-Channel Unit)

 ภาพลักษณ์ และเครือข่ายสาขาที่ทันสมัย

ในปีนี้ เราได้เพิ่มช่องทางการเข้าถึงสินค้าและบริการสำหรับลูกค้า
โดยได้เพิ่มจำนวนสาขาของธนาคารเพิ่มขึ้นอีก 15 แห่ง ทำให้ปัจจุบันธนาคารมีสาขาในประเทศ
586 สาขา สาขาต่างประเทศ 4 สาขา เครื่องเอทีเอ็ม 3,251 เครื่อง
สำนักแลกเปลี่ยนเงินตราต่างประเทศ 70 แห่ง และศูนย์บริการ Exclusive Banking 23 แห่ง
ที่ให้บริการลูกค้าบุคคลรายใหญ่ ทั้งในกรุงเทพฯ และต่างจังหวัด

ธนาคารได้ปรับปรุงภาพลักษณ์ทั้งภายในและภายนอกของสาขาให้ดูทันสมัย อบอุ่น สดใส
และสะอาดตา เพื่อดึงดูดความสนใจจากกลุ่มลูกค้าเป้าหมายทั้งลูกค้าปัจจุบันและลูกค้าใหม่
ผลที่ได้คือลูกค้าสามารถจดจำภาพลักษณ์สาขาของธนาคารได้ในทันที
ซึ่งสอดคล้องกับเป้าหมายการประชาสัมพันธ์ภาพลักษณ์ของธนาคาร นอกจากนี้
เราได้ปรับเปลี่ยนเครื่องแบบพนักงานใหม่ให้มีสีสันสดใสมากขึ้นด้วย
การปรับปรุงภาพลักษณ์นี้เป็นโครงการต่อเนื่องซึ่งต้องใช้เวลาและการลงทุนจำนวนมาก
ปัจจุบันธนาคารได้ดำเนินการปรับปรุงสาขาเสร็จเรียบร้อย 51 สาขา นอกจากนี้
เราได้ดำเนินการติดตั้งสื่อจอภาพ LCD Digital signage ที่สาขาธนาคารจำนวน 324 สาขา
เพื่อใช้ทำการประชาสัมพันธ์ข้อมูลและสินค้าต่างๆ
ของธนาคารและจะดำเนินการติดตั้งให้ครบทุกสาขาทั่วประเทศภายในไตรมาสแรกของปี 2554

ขณะเดียวกัน
เรายังได้อำนวยความสะดวกให้กับลูกค้าในการใช้บริการของเราด้วยการปรับปรุงการจัดวางเครื่องเอทีเอ็ม
เครื่องฝาก-ถอนเงินสด เครื่องฝากเช็ค และอื่นๆ ให้เหมาะสมยิ่งขึ้น
เพื่อเพิ่มความสะดวกแก่ลูกค้าอีกด้วย

 การให้บริการลูกค้าด้วยหัวใจ

ในขณะเดียวกัน เราได้ให้ความสำคัญกับการพัฒนาทักษะการให้บริการลูกค้าแก่พนักงานของเรา
ด้วยการจัดฝึกอบรมอย่างต่อเนื่องเพื่อช่วยให้พนักงานของเราสามารถตอบสนองความต้องการของลูกค้าทุกคนได้อย่างน่าพึงพอใจเสมอ

 กลยุทธ์การนำเสนอผลิตภัณฑ์ และช่องทางการขายที่มีประสิทธิภาพ

นอกจากสาขาของธนาคารที่มีอยู่ทั่วประเทศแล้วนั้น
ธนาคารยังคงเดินหน้าเพิ่มช่องทางการขายให้เหมาะสมกับกลุ่มลูกค้าและผลิตภัณฑ์ที่นำเสนอ เช่น
การพัฒนาระบบการนำเสนอขายผลิตภัณฑ์ธนาคารทางโทรศัพท์ (Telesales)
หรือการขายผ่านตัวแทน (Direct Sales Agent) โดยธนาคารมีเครื่องมือ Service-to-Sell
ที่ทันสมัยที่สุดในประเทศไทยบนหน้าจอคอมพิวเตอร์ของพนักงาน Teller
ซึ่งช่วยให้พนักงานสามารถระบุผลิตภัณฑ์และบริการของธนาคารที่เหมาะสมกับลูกค้าแต่ละราย

 เทคโนโลยีที่ทันสมัย

เราไม่เคยหยุดนิ่งที่จะคิดค้นบริการใหม่ๆ ให้กับลูกค้าของธนาคาร อาทิ
บริการธนาคารทางโทรศัพท์ผ่าน SMS (Krungsri SMS Banking)
และบริการธนาคารทางอินเทอร์เน็ต (Krungsri online)
ที่ตอบโจทย์ให้กับลูกค้าในยุคสมัยปัจจุบัน ในการจัดการเรื่องการเงินได้ทุกที่ ทุกเวลา
พร้อมความอุ่นใจในระบบการดูแลทางการเงินที่มีความปลอดภัยสูงสุด นอกจากนั้น
ธนาคารยังมีทีมงานผู้เชี่ยวชาญทางด้านเทคโนโลยีสารสนเทศที่ดูแลและพัฒนาระบบเทคโนโลยีต่างๆ
ของธนาคารอย่างสม่ำเสมอและปรับเปลี่ยนอุปกรณ์อิเล็คทรอนิกส์ในสาขาให้ทันสมัยส่งผลให้พนักงานสามารถให้บริการที่รวดเร็วและประทับใจแก่ลูกค้าที่ใช้บริการของธนาคาร
โดยธนาคารได้เปลี่ยนเครื่องคอมพิวเตอร์สำหรับเครือข่ายสาขากว่า 6,000 เครื่อง
เครื่องปรับสมุดบัญชีกว่า 4,000 เครื่อง เครื่องอ่านบาร์โค้ด
และเปลี่ยนเครื่องเอทีเอ็มให้ทันสมัยยิ่งขึ้น ตลอดจนจัดวางระบบ back-up ของเครื่องเอทีเอ็ม
และระบบของสาขาทั่วประเทศ

กลุ่มงานบริหารการเงิน

กลุ่มงานบริหารการเงินให้บริการทางด้านการเงินอย่างครบวงจรพร้อมทั้งผลิตภัณฑ์ทางการเงินใหม่ๆ
แก่เครือกรุงศรี กลุ่มบริหารการเงินแบ่งเป็น 4 หน่วยงานย่อย โดยมีหน้าที่และความรับผิดชอบดังนี้

 ฝ่ายบริหารทรัพย์สินและหนี้สิน (ALM)
ทำหน้าที่ในการบริหารความเสี่ยงจากดอกเบี้ยและสภาพคล่องให้กับธนาคารและบริษัทในเครือ
ดูแลการลงทุนตราสารหนี้เพื่อดำรงสินทรัพย์สภาพคล่องตามที่ธนาคารแห่งประเทศไทยกำหนดและการระดมเงินของธนาคารผ่านตลาดตราสารหนี้

 ฝ่ายตลาดทุน เป็นหน่วยงานที่ทำงานใกล้ชิดกับฝ่ายบริหารทรัพย์สินและหนี้สินและวาณิชธนกิจ ในปี
2553 นี้ ฝ่ายตลาดทุนประสบความสำเร็จเป็นอย่างยิ่ง จากการออกหุ้นกู้ด้อยสิทธิในเดือนมิถุนายน
ซึ่งมีผู้ให้ความสนใจเข้าร่วมซื้อเป็นจำนวนมากจนขายได้หมด 2 หมื่นล้านบาทภายใน 3 วัน
สามารถสร้างความแข็งแกร่งให้กับเงินกองทุนชั้นที่ 2 ของธนาคารได้เป็นอย่างดี

 ฝ่ายบริหารการเงิน
ทำหน้าที่ดูแลงานเกี่ยวกับตลาดเงินทั้งภายในและต่างประเทศรวมถึงดูแลกำหนดอัตราแลกเปลี่ยนเงินตราต่างประเทศ
ซึ่งปัจจุบันธนาคารให้บริการแลกเปลี่ยนเงินตราถึง 22 สกุล ผ่านเครือข่ายสาขาทั่วประเทศ
นอกจากนั้นยังดูแลการซื้อขายตราสารหนี้ภาครัฐในตลาดรอง

 ฝ่ายขายและพัฒนาผลิตภัณฑ์การบริหารเงิน
ให้บริการผลิตภัณฑ์ป้องกันความเสี่ยงทางการเงินครบวงจร เช่น
การซื้อขายเงินตราต่างประเทศล่วงหน้า (FX Forward) สัญญาออปชั่นเงินตราต่างประเทศ (FX
Options) ตราสารอนุพันธ์ทางการเงิน (Structured Derivatives)
รวมถึงผลิตภัณฑ์เพื่อการลงทุนประเภทต่างๆ เช่น พันธบัตรรัฐบาล หุ้นกู้ภาคเอกชน
ให้แก่ผู้ลงทุนธุรกิจขนาดใหญ่ ผู้ลงทุน SME และผู้ลงทุนรายย่อย
ผลิตภัณฑ์ป้องกันความเสี่ยงสำหรับการส่งออกและนำเข้าก็ประสบความสำเร็จเป็นอย่างดี
เนื่องจากค่าเงินดอลลาร์สหรัฐฯ ที่อ่อนตัวลงในตลาดโลก
นอกจากนี้ธนาคารยังให้บริการธุรกรรมทางการเงินเพื่อการป้องกันความเสี่ยงอันเกิดจากอัตราดอกเบี้ยให้กับลูกค้าธุรกิจขนาดใหญ่ในช่วงไตรมาสที่
3 ของปี
ซึ่งอัตราดอกเบี้ยเริ่มปรับตัวสูงขึ้นตามแนวทางที่กำหนดโดยคณะกรรมการนโยบายการเงินของธนาคารแห่งประเทศไทย

การพัฒนากระบวนการปฏิบัติการ

ตลอดปีที่ผ่านมาธนาคารมุ่งมั่นปรับปรุงกระบวนการทำงานทุกขั้นตอนเพื่อยกระดับการให้บริการโดยยึด
“หลักการสำคัญ 6 ประการ” ของธนาคาร โดยได้นำเทคนิค “LEAN”
มาใช้เพื่อลดขั้นตอนการทำงานที่ซ้ำซ้อน
และในขณะเดียวกันก็ได้นำระบบการทำงานอัตโนมัติมาทดแทนการทำงานด้วยมือ
พร้อมกับการลดข้อผิดพลาดในการปฏิบัติงานให้น้อยที่สุด
และเพิ่มความรวดเร็วในการให้บริการแก่ลูกค้า นอกจากนี้
การเพิ่มผลิตภาพยังเป็นประโยชน์ต่อการเพิ่มการขาย โดยช่วยให้ทีม Call Center
สามารถบริการลูกค้าได้อย่างมีประสิทธิภาพและเหมาะสมมากยิ่งขึ้น

ธนาคารได้รับรางวัล “Quality Recognition Award” จากธนาคารซิตี้แบงก์ และธนาคาร
เจพี มอร์แกน เชส ในการให้บริการด้านเงินโอนต่างประเทศที่มีประสิทธิภาพสูงสุด
โดยสามารถบริหารคำสั่งเงินในสกุลดอลลาร์สหรัฐ Straight Through Processing on US
Dollar fund transfer (STP) ได้ถูกต้องครบถ้วน แม่นยำ นอกจากนี้
ธนาคารยังได้ซื้อกิจการสินเชื่อรายย่อยแบบไม่มีหลักประกันและธุรกิจบัตรอีกหลายกิจการและผนวกรวมหน่วยงานสนับสนุนด้านบริการจากเดิมที่มีอยู่หลายหน่วยงานให้คงเหลือหน่วยงานเดียว
เช่น Call Center และหน่วยงานปฏิบัติการที่ซ้ำซ้อนกัน
แนวทางนี้ช่วยให้ธนาคารสามารถใช้ประโยชน์จากทรัพยากรบุคคลที่มีอยู่ได้อย่างเต็มประสิทธิภาพมากยิ่งขึ้นและกำหนดแนวทางการปฏิบัติงานที่ดีที่สุดได้
นอกจากนี้
ธนาคารยังได้จัดสรรการใช้ประโยชน์จากพื้นที่ว่างของสาขาธนาคารให้กับบริษัทในเครือเพื่อเสริมประโยชน์ทางธุรกิจอย่างเต็มศักยภาพ

ภายใต้ “แผนแม่บทระบบการชำระเงิน” ของธนาคารแห่งประเทศไทย
จะมีการใช้บางระบบงานในปี 2554
เพื่อลดปริมาณการใช้เงินสดและส่งเสริมการทำธุรกรรมทางอิเล็กทรอนิกส์ให้มากขึ้น
อันจะทำให้ต้นทุนในระบบชำระเงินลดลง เช่น มาตรฐานข้อความการชำระเงินทางอิเล็กทรอนิกส์
และระบบ Image Check-Clearing and Archive System (ICAS)
ซึ่งธนาคารได้เตรียมความพร้อมรองรับการใช้ระบบดังกล่าว

แม้ว่าจะเผชิญวิกฤตการณ์ทางการเมืองในช่วงระหว่างเดือนเมษายนถึงพฤษภาคม
แต่ธนาคารก็สามารถปฏิบัติงานได้ตามปรกติ
เนื่องจากเรามีแผนบริหารสถานการณ์วิกฤตที่มีประสิทธิภาพ
โดยได้กำหนดมาตรการที่หลากหลายเพื่อรับมือกับสถานการณ์ที่แตกต่างกัน นอกจากนี้
ธนาคารยังให้การช่วยเหลือแก่ลูกหนี้ที่ได้รับผลกระทบจากวิกฤตดังกล่าวโดยให้ลูกหนี้ชำระเพียงดอกเบี้ยภายในช่วงระยะเวลาพิเศษ
และการยืดเวลาชำระหนี้
มาตรการให้ความช่วยเหลือนี้ครอบคลุ่มผู้ประกอบการธุรกิจท่องเที่ยวหลายรายที่ได้รับผลกระทบจากเหตุการณ์ความไม่สงบ

การจัดการด้านเทคโนโลยีสารสนเทศ

ธนาคารได้เพิ่มประสิทธิภาพและเสถียรภาพระบบและการจัดการด้านเทคโนโลยีสารสนเทศอย่างต่อเนื่อง
โดยได้ทำการปรับปรุงการทำงานด้านต่างๆ ดังนี้

 ด้านระบบงานปฏิบัติการ ระบบโครงสร้างพื้นฐานและระบบเครือข่ายเทคโนโลยีสารสนเทศ

เราได้ขยายและเพิ่มประสิทธิภาพของระบบเครือข่ายเทคโนโลยีสารสนเทศระหว่างสำนักงานใหญ่กับสาขาทั่วประเทศให้เป็นแบบ
Dual Link / Dual Network Provider
เพื่อเพิ่มเสถียรภาพและความเร็วในการทำธุรกรรมและให้บริการผ่านระบบ
ปรับปรุงระบบควบคุมการทำงานโดยใช้เครือข่าย ”Network Management System”
เพื่อเพิ่มประสิทธิภาพในการจัดการและคุณภาพการทำธุรกรรมแบบออนไลน์

เรายังได้ยกระดับประสิทธิภาพระบบสื่อสารการประชุมทางโทรศัพท์ (Conference Bridge)
และระบบการประชุมทางอินเทอร์เน็ต (WebEx Conference)
เพื่อความรวดเร็วและชัดเจนในการติดต่อสื่อสารระหว่างสำนักงานใหญ่กับสาขา
นอกจากนี้ภายหลังจากการเข้าซื้อกิจการธนาคารเอไอจี เพื่อรายย่อย จำกัด (มหาชน) เมื่อปลายปี
2552 เราดำเนินการโอนย้ายข้อมูลของบัตรเครดิต AIG จากระบบ Cardlink
ที่เขตปกครองพิเศษฮ่องกง มาประมวลผลที่ศูนย์คอมพิวเตอร์ของธนาคารแล้วเสร็จ
ตามกำหนดราวต้นปี 2553 ซึ่งทำให้สามารถเพิ่มประสิทธิภาพในการวิเคราะห์ข้อมูลทางการตลาด
บริหารความเสี่ยง และบริการลูกค้าได้ดียิ่งขึ้น

 ด้านช่องทางการให้บริการ

ธนาคารได้ติดตั้งเครื่องเอทีเอ็มรุ่นใหม่ 400 เครื่อง
เพื่อทดแทนเครื่องรุ่นเก่าและขยายการให้บริการผ่านเครื่องเอทีเอ็ม
ให้ครอบคลุมพื้นที่และอำนวยความสะดวกให้กับลูกค้ามากขึ้น โดยเครื่องเอทีเอ็มรุ่นใหม่นี้
จะเพิ่มประสิทธิภาพ เพิ่มประเภทธุรกรรมและบริการออนไลน์
และเพิ่มความปลอดภัยในการทำธุรกรรมผ่านระบบเอทีเอ็ม
อีกทั้งยังเป็นช่องทางในการสื่อสารส่งข้อมูลข่าวสารถึงลูกค้าโดยตรงอีกด้วย

การให้บริการธนาคารผ่านระบบโทรศัพท์มือถือ (KRUNGSRI Mobile Banking)
ได้รับการพัฒนาเพื่อให้ทันกับการเปลี่ยนแปลงเทคโนโลยีของระบบสื่อสาร
และความต้องการที่เพิ่มขึ้นของลูกค้า ในการทำธุรกรรมธนาคารผ่านระบบโทรศัพท์มือถือ

นอกจากนี้
เรายังได้เพิ่มช่องทางการให้บริการทางโทรศัพท์ในส่วนของระบบการโอนเงินระหว่างประเทศ
เพื่อแจ้งรับเงิน ซึ่งส่งผ่านระบบเวสเทิร์น ยูเนียน (Western Union Phone to Account)
โดยลูกค้าสามารถโทรไปยังศูนย์บริการลูกค้าเพื่อให้โอนเงินเข้าบัญชีโดยไม่ต้องเดินทางมาที่สาขาของธนาคาร

 ด้านอุปกรณ์สาขา

ธนาคารได้ดำเนินโครงการติดตั้งอุปกรณ์และคอมพิวเตอร์รุ่นใหม่ เพื่อเพิ่มประสิทธิภาพ เสถียรภาพ
ความรวดเร็วและความปลอดภัยในการปฏิบัติงาน
โดยในเบื้องต้นได้ทำการปรับเปลี่ยนและติดตั้งเครื่องคอมพิวเตอร์ตั้งโต๊ะจำนวน 4,436 เครื่อง
เครื่องคอมพิวเตอร์โน๊ตบุ๊ค 749 เครื่อง เครื่องพิมพ์สมุดคู่ฝาก 577 เครื่อง เครื่องพิมพ์มัลติฟังก์ชั่น
659 เครื่อง เครื่อง EDC 4,364 เครื่อง และติดตั้งระบบ Digital Signage 950
เครื่องแก่สาขาธนาคาร 342 แห่งในกรุงเทพฯ และต่างจังหวัด
เพื่อเสริมสร้างภาพลักษณ์ของธนาคารและเพิ่มช่องทางสื่อสารข้อมูลเกี่ยวกับผลิตภัณฑ์ของธนาคารและบริษัทในเครือ

 ด้านระบบสนับสนุนธุรกิจหลักของธนาคาร

เทคโนโลยีด้านระบบเงินฝากประจำได้รับการเพิ่มประสิทธิภาพ
เพื่อให้สามารถรองรับการขยายตัวของธุรกิจ เอื้อประโยชน์ต่อการออกผลิตภัณฑ์ใหม่ๆ
และตอบสนองความต้องการของลูกค้าได้มากขึ้น โดยธนาคารได้จัดทำโครงการ Loans
Consolidation
เพื่อรวมระบบสินเชื่อที่สำคัญของธนาคารมาไว้บนระบบสินเชื่อหลักเพียงระบบเดียว
ซึ่งจะทำให้การบริหารจัดการเป็นไปในมาตรฐานเดียวกัน
ช่วยประหยัดค่าใช้จ่ายด้านการบริหารจัดการระบบงานสินเชื่อ
และยังได้ทำการเพิ่มประสิทธิภาพการให้บริการด้านสินเชื่อ
โดยในเบื้องต้นได้นำระบบสินเชื่อตั๋วสัญญาใช้เงิน (Promissory Notes)
มารวมกับระบบสินเชื่อเงินให้กู้ยืม ซึ่งจะช่วยให้ธนาคารสามารถควบคุมการใช้วงเงินของลูกค้า
(Customer Credit Limit) ให้เกิดประโยชน์มากขึ้นในอนาคต

เรายังได้ปรับปรุงระบบบริการโอนเงินและการเรียกเก็บเงินภายในประเทศให้มีประสิทธิภาพมากขึ้น
โดยติดตั้งระบบใช้งานภายในธนาคารในเรื่องการหักบัญชีเช็คระหว่างธนาคารด้วยภาพเช็คแทนตัวเช็ค
ผ่านทางระบบ ICAS (Imaged Cheque Clearing System)
เพื่อทดแทนระบบการหักบัญชีที่ใช้งานอยู่ในปัจจุบันครบทุกจุด
ทำให้ธนาคารสามารถเพิ่มระยะเวลาในการนำฝากเช็คเพิ่มจากบ่ายโมงเป็นบ่ายสามโมง
และลดต้นทุนในการขนส่งเช็ค
การจัดเก็บตัวเช็คและภาพเช็คของธนาคารตามนโยบายการพัฒนาระบบการหักบัญชีเช็คแบบ One
System, One Clearing House และ One Day Clearing ของธนาคารแห่งประเทศไทย
โดยเราเป็นธนาคารแรกที่พร้อมใช้งานร่วมกับธนาคารอื่น

ธนาคารได้พัฒนาโครงการ Krungsri e-Customs Paperless ในรูปแบบ
Straight-Through Processing
ซึ่งบริการนี้จะช่วยให้ผู้ประกอบการสามารถชำระภาษีศุลกากรนำเข้า-ส่งออกได้ง่ายสะดวก รวดเร็ว
ประหยัดต้นทุนในการดำเนินการ รวมถึงลดระยะเวลา โดยไม่ต้องเดินทางไปชำระที่ศุลกากร
และยังช่วยให้ผู้ประกอบการสามารถออกของได้รวดเร็ว โดยผ่านเทคโนโลยี PKI และ Digital
Signature

ระบบ Krungsri Supply Chain Management
ได้รับการติดตั้งเพื่อใช้ในการสนับสนุนธุรกิจของลูกค้าให้มีความคล่องตัวในการรับเงินเพิ่มขึ้นและชำระเงิน
รวมทั้งสามารถเลือกใช้บริการตามสภาพคล่องทางการเงินของลูกค้าและคู่ค้า

เราได้พัฒนาระบบการทำธุรกรรมการค้าระหว่างประเทศและการชำระเงินค่าสินค้าด้วยสกุลเงินหยวนกับคู่ค้าในประเทศจีน
โดยให้บริการทั้งการนำเข้าและการส่งออก
เพื่ออำนวยความสะดวกในการทำธุรกรรมและลดความเสี่ยงด้านอัตราแลกเปลี่ยนในการทำธุรกรรมการค้าระหว่างประเทศ

นอกจากนี้ได้สนับสนุนงาน ด้านเทคโนโลยีสารสนเทศของผลิตภัณฑ์ต่างๆ ได้แก่ เงินฝากประจำพิเศษ
กรุงศรี สเต็ปอัพ 9 เดือน เงินฝากประจำพิเศษ 25 เดือน เงินฝากออมทรัพย์พิเศษ Mix & Max
กรุงศรี SME สินเชื่อตามใจคุณและสินเชื่อกรุงศรีเงินฝากค้ำ เป็นต้น

 ด้านระบบความปลอดภัยสารสนเทศ

ธนาคารได้ลงทุนเพิ่มประสิทธิภาพและปรับปรุงระบบความปลอดภัยสารสนเทศให้มีความมั่นคงและทันสมัยมากยิ่งขึ้นในการประกอบธุรกรรมทางอิเลคทรอนิกส์
ที่สำคัญ นอกจากปรับปรุงให้ทันสมัยด้วยการเพิ่มระบบ Web Application Firewall อีก 1
ชั้นจากเดิมที่มี 3 ชั้น เพื่อให้มีความมั่นใจในความปลอดภัยมากยิ่งขึ้นในระดับ Software Web
Application จากภัยคุกคามตามมาตรฐาน OWASP (Open Web Application Security)
แล้ว
ธนาคารยังได้เพิ่มมาตรการการรักษาและกำกับดูแลระบบความปลอดภัยสารสนเทศให้เป็นไปตามระเบียบปฏิบัติของธนาคารและของธนาคารแห่งประเทศไทย
ตลอดจนมาตรฐานระบบความปลอดภัยตามมาตรฐานสากล (ISO 27001, ISO 27002)
ระบบดังกล่าวได้ถูกนำมาใช้กับบริษัทในเครือกรุงศรีเพื่อให้มีความมั่นคงปลอดภัยด้วยมาตรฐานเดียวกันตามแนวทาง
One Krungsri

นอกจากนี้ เพื่อความปลอดภัยของข้อมูลลูกค้าธนาคาร เราได้ริเริ่มโปรแกรม Data Loss
Protection ป้องกันการรั่วไหลของข้อมูล และโครงการ PCI DSS (Payment Card
Industry Data Security Standard) เพื่อให้การประกอบธุรกรรมทางอิเลคทรอนิกส์
ของธนาคารเป็นไปตามมาตรฐานอุตสาหกรรมการชำระเงินด้วยระบบบัตรเครดิต

 ด้านระบบสนับสนุนการปฏิบัติงานภายในองค์กร

ธนาคารได้ใช้เงินลงทุนจำนวน 36 ล้านบาท สำหรับโครงการระบบการจัดการงานทรัพยากรบุคคล
เพื่อเพิ่มประสิทธิภาพการบริหารงานและการพัฒนาทรัพยากรบุคคลของธนาคารและบริษัทในเครือ
โดยคาดว่าโครงการนี้จะแล้วเสร็จในปี 2554

ขณะเดียวกันเราได้เริ่มโครงการ Digitization and Paperless ขึ้นโดยใช้ระบบ ECM
(Enterprise Content Management) และEWT-AOT (Electronic Workflow and
Automation Operation Ticket) ซึ่งจะช่วยลดการใช้กระดาษ
ลดค่าใช้จ่ายและทำให้ขั้นตอนในกระบวนการปฏิบัติงานมีประสิทธิภาพดียิ่งขึ้น

เรายังได้พัฒนาระบบการศึกษาแบบ e-Learning
เพื่อส่งเสริมการพัฒนาบุคลากรทั้งทางด้านการทำงานพื้นฐาน ด้านผลิตภัณฑ์และด้านงานบริการ
โดยจะมีการพัฒนาชุดการเรียนการสอนกับผู้เชี่ยวชาญอย่างต่อเนื่อง

 ด้านระบบการจัดเก็บและบริหารข้อมูล

ด้วยตระหนักถึงคุณภาพและการนำข้อมูลไปใช้ให้เกิดประโยชน์สูงสุดกับธนาคารและบริษัทในเครือ
ธนาคารได้จัดทำโครงการเพื่อเพิ่มประสิทธิภาพระบบการจัดเก็บบริหารข้อมูลกลาง (Enterprise
Data Warehouse) และระบบการควบคุมจัดการข้อมูลอย่างมีคุณภาพ (Data Governance and
Data Quality) ในช่วงกลางปี 2553 และจะมีการพัฒนา ปรับปรุง
กระบวนการปฏิบัติงานและข้อมูลอย่างต่อเนื่อง

การกำกับดูแลกิจการ

การธำรงรักษาไว้ซึ่งความมั่นคงและความมีเสถียรภาพในการประกอบธุรกิจของธนาคาร
(อันถือเป็นความสำคัญอันดับหนึ่งของธนาคาร) นั้น “การปฏิบัติตามกฏเกณฑ์และความซื่อสัตย์”
ถือเป็นสิ่งที่สำคัญอย่างยิ่ง และสำหรับธนาคารแล้ว
การปฏิบัติตามกฎเกณฑ์นั้นมิใช่เป็นเพียงความรับผิดชอบเท่านั้นหากแต่เป็นพันธกรณีของพนักงานทุกคน
ส่วนหนึ่งของพันธกรณีดังกล่าวจักเห็นได้จากการที่ธนาคารให้ความสำคัญต่อการปฏิบัติตามกฎเกณฑ์ของหน่วยงานกำกับดูแลของทางการ
โดยธนาคารมีการติดตามวิวัฒนาการของกฎเกณฑ์ที่เกี่ยวข้องกับการดำเนินงานของธนาคารอย่างใกล้ชิดเพื่อให้มั่นใจได้ว่าธนาคารจักสามารถดำเนินงานอย่างถูกต้องตามกฎเกณฑ์ดังกล่าว
นอกจากนี้
พนักงานธนาคารยังได้รับทราบถึงการเปลี่ยนแปลงของกฎเกณฑ์และกฎหมายผ่านช่องทางการสื่อสารภายในธนาคารและช่องทางอื่นๆ
ตลอดจนการเข้าร่วมการฝึกอบรมและการเผยแพร่ข้อมูลดังกล่าวในจุลสารต่างๆ ของธนาคาร

ทั้งนี้ ในปี พ.ศ. 2553 ธนาคารได้ดำเนินการจัดให้มีการฝึกอบรมเกี่ยวกับหลักเกณฑ์ต่าง ๆ
ซึ่งรวมถึงหลักเกณฑ์การใช้บริการจากบุคคลภายนอก (outsourcing) การกำกับแบบรวมกลุ่ม
(consolidated supervision) การป้องกันการเก็งกำไรเงินบาทและอัตราแลกเปลี่ยน
หุ้นกู้สกุลเงินต่างประเทศ มาตราการที่เกี่ยวข้องกับบริษัทข้อมูลเครดิตแห่งชาติจำกัด
การป้องกันการฟอกเงิน ร่างพระราชบัญญัติการติดตามทวงถามหนี้ที่เป็นธรรม
ร่างพระราชบัญญัติการประกอบธุรกิจบัตรเครดิต เป็นต้น

ธนาคารยังจัดให้มีโปรแกรมการสอบทานการปฏิบัติตามกฎเกณฑ์ที่ครอบคลุมยิ่งขึ้น
โดยเป็นการสอบทานในเชิงกำกับและตรวจสอบ (on-site and off-site)
เพื่อประเมินการปฏิบัติตามกฎเกณฑ์ของหน่วยงานต่างๆ ของธนาคาร
ซึ่งรวมถึงการประเมินการปฏิบัติงานของหน่วยงานที่เกี่ยวข้อง ตามเกณฑ์การประเมิน
ราคาหลักประกันและทรัพย์สินรอการขาย การสอบทานสินเชื่อ ผู้รับฝากทรัพย์สิน ผู้ดูแลผลประโยชน์
การเป็นนายหน้าค้าและจัดจำหน่ายหลักทรัพย์ การค้าประกันผ่านธนาคาร (Bancassuarance)
การป้องกันและปราบปรามการฟอกเงิน เป็นต้น

นอกจากนี้
ธนาคารได้ลงทุนเพิ่มเติมในการนำระบบการป้องกันการฟอกเงินและการสนับสนุนทางการเงินแก่การก่อการร้ายมาใช้
ซึ่งเป็นการลงทุนเพิ่มเติมจากระบบที่ธนาคารได้ลงทุนไปในปี พ.ศ. 2552
ที่เป็นระบบคัดกรองและตรวจจับรายชื่อของลูกค้าที่มีชื่ออยู่ในบัญชีรายชื่อ Watch List
จากในประเทศและต่างประเทศ
โดยระบบใหม่นี้จะสามารถตรวจจับรูปแบบพฤติกรรมของลูกค้าที่ต้องสงสัยอันอาจบ่งชี้ได้ว่าพยายามจะฟอกเงินหรือสนับสนุนทางการเงินแก่การก่อการร้าย
ทั้งนี้
เมื่อทั้งสองระบบทำงานร่วมกันทำให้ความสามารถของธนาคารในการป้องกันการทำธุรกรรมที่ผิดกฎหมายมีประสิทธิผลยิ่งขึ้น
การลงทุนในระบบดังกล่าวนี้เป็นหนึ่งในข้อพิสูจน์เพื่อแสดงให้เห็นว่าธนาคารมีความมุ่งมั่นที่จะเสริมสร้างวัฒนธรรมในการปฏิบัติตามกฎเกณฑ์อย่างต่อเนื่อง

การบริหารความเสี่ยงและการปรับปรุงคุณภาพของสินทรัพย์

คณะกรรมการของธนาคารได้มอบหมายให้กลุ่มงานบริหารความเสี่ยงทำหน้าที่ด้านการบริหารความเสี่ยงทั้งหมดของธนาคารอย่างเป็นอิสระ
โดยกลุ่มงานบริหารความเสี่ยงเป็นผู้กำหนดนโยบายและวิธีการบริหารความเสี่ยงให้สอดคล้องกับแผนกลยุทธ์ระยะยาวของธนาคารในระดับความเสี่ยงที่ยอมรับได้
และอยู่ภายใต้หลัก การกำกับดูแลกิจการที่ดี นอกจากนี้
กลุ่มงานบริหารความเสี่ยงได้ใช้วิธีการจัดการความเสี่ยงแบบบูรณาการสำหรับความเสี่ยงหลักทั้ง 3
ด้าน ซึ่งได้แก่ ความเสี่ยงด้านเครดิต ความเสี่ยงด้านตลาด และความเสี่ยงด้านปฏิบัติการ

ธนาคารมีการบริหารจัดการคุณภาพของพอร์ตสินเชื่อผ่านกระบวนการอนุมัติที่มีความเข้มงวดและการพิจารณาในระดับรายบัญชี
โดยหน่วยงานที่มีทีมผู้เชี่ยวชาญด้านเครดิตโดยเฉพาะ
สำหรับลูกค้าขนาดใหญ่ที่มีปริมาณภาระสินเชื่อสูงทุกรายจะได้รับการทบทวนเป็นรายไตรมาส
โดยหน่วยงานที่ดูแลความเสี่ยงด้านเครดิตของกลุ่มลูกค้าธุรกิจ
นอกจากนี้ธนาคารยังมีการทบทวนคุณภาพพอร์ตสินเชื่อของธนาคารในแต่ละผลิตภัณฑ์
โดยแยกตามปัจจัยภูมิศาสตร์ ประเภทสินเชื่อ อันดับความเสี่ยง อุตสาหกรรม และอื่นๆ
เป็นประจำทุกเดือน รวมทั้งมีการประเมินความเสี่ยงที่อาจเกิดขึ้นในอนาคต
และดำเนินการปรับกลยุทธ์เพื่อลดความเสี่ยงที่อาจเกิดขึ้นนั้น

ธนาคารมีการพัฒนาเครื่องมือเพื่อเพิ่มประสิทธิภาพในการบริหารความเสี่ยงด้านเครดิตอย่างต่อเนื่อง
โดยในปี 2553 ที่ผ่านมา ธนาคารได้พัฒนาเครื่องมือการจัดอันดับความเสี่ยงใหม่
ซึ่งพัฒนาขึ้นโดยใช้แนวทางทางสถิติในการคำนวณหาค่าความน่าจะเป็นที่ลูกหนี้จะผิดนัดชำระหนี้
(Probability of Default: PD) เพื่อนำมาใช้กับกลุ่มลูกค้าธุรกิจ
รวมถึงได้เริ่มดำเนินการพัฒนาเครื่องมือที่ใช้ในการคำนวณ ค่าความเสียหายที่อาจจะเกิดขึ้น
เมื่อลูกหนี้ผิดนัดชำระหนี้ (Loss Given Default: LGD) และยอดหนี้เมื่อลูกหนี้ผิดนัดชำระหนี้
(Exposure at Default: EAD) ในขณะเดียวกัน ธนาคารได้เริ่มทดลองใช้ Moody’s RAPM
(Risk Adjusted Performance Management)
ซึ่งจะทำให้ธนาคารสามารถวัดคุณภาพพอร์ตสินเชื่อของธนาคารได้อย่างมีประสิทธิภาพมากยิ่งขึ้น
ธนาคารมีหน่วยงานที่มีความชำนาญในการบริหารจัดการหนี้ที่ไม่ก่อให้เกิดรายได้ (NPLs)
เป็นผู้กำหนดกลยุทธ์ที่เหมาะสมสำหรับการเรียกเก็บหนี้จากลูกค้าขนาดใหญ่
เพื่อให้มั่นใจว่าจะไม่กระทบต่อผลกำไรของธนาคาร
นอกเหนือจากนั้นหน่วยงานดังกล่าวยังมีหน้าที่รับผิดชอบต่อการขายสินทรัพย์ที่ไม่ก่อให้เกิดรายได้
(NPA) ซึ่งทำให้ในปีที่ผ่านมา ธนาคารสามารถขายสินทรัพย์ที่ไม่ก่อให้เกิดรายได้เป็นจำนวน
12,730 ล้านบาท

กลุ่มงานบริหารความเสี่ยงจัดให้มีการดำเนินการตามหลักเกณฑ์การดำรงเงินกองทุนขั้นตอนตามหลักการที่
1 (Pillar 1) และหลักเกณฑ์การกำกับดูแลเงินกองทุนโดยทางการ (Pillar 2) ภายใต้
Basel II รวมถึงการบริหารให้เกิดผลตอบแทนต่อผู้ถือหุ้นสูงสุด
โดยการกำหนดระดับราคาที่เหมาะสมและใช้กลยุทธ์ในการปรับลดความเสี่ยง
นอกจากนี้ยังได้มีการจัดทำแผนเงินทุนระยะยาวที่สอดคล้องกับแผนการเติบโตทางธุรกิจของธนาคารและประมาณการเงินกองทุนจากการทดสอบภาวะวิกฤต

ฝ่ายบริหารความเสี่ยงด้านตลาดมีหน้าที่รับผิดชอบในการประเมิน ติดตาม
รวมถึงการรายงานความเสี่ยงทั้งในบัญชีเพื่อการค้าและการธนาคาร นอกเหนือจากนี้
ในส่วนของนโยบายการบริหารความเสี่ยงด้านตลาดได้รับการตรวจสอบและทบทวนอย่างสม่ำเสมอ
รวมถึงได้มีการจัดทำการทดสอบภาวะวิกฤต
เพื่อให้ธนาคารมั่นใจว่าระดับรายได้และเงินกองทุนของธนาคารจะไม่ถูกกระทบอย่างเสียหายจากการเปลี่ยนแปลงอันรวดเร็วของตลาด

ฝ่ายบริหารความเสี่ยง มีหน้าที่ในการบริหารความเสี่ยงด้านสภาพคล่องของธนาคาร
โดยผ่านกระบวนการการบริหารความเสี่ยงด้านสภาพคล่องทั้งแบบรายวันและการบริหารสภาพคล่องตามแผนฉุกเฉิน
โดยมีการบริหารสภาพคล่องทั้งในเชิงปริมาณและเชิงคุณภาพ
และมีการติดตามพฤติกรรมของผู้ฝากเงิน ปัจจัยทางเศรษฐกิจ ตลาดเงินและภาวะการแข่งขัน
เพื่อให้มั่นใจว่าธนาคารมีระดับการเติบโตอย่างเพียงพอและสามารถรองรับการขยายตัวของกลุ่มธนาคารได้

ฝ่ายบริหารความเสี่ยงด้านปฏิบัติการของธนาคาร ทำหน้าที่ในการบริหารความเสี่ยงด้านปฏิบัติการ
เพื่อทำให้มั่นใจว่าธนาคารและบริษัทในเครือจะได้รับผลกระทบน้อยที่สุดหากเกิดความผิดพลาด
ทั้งจากภายใน ภาวะการหยุดชะงัก และปัจจัยภายนอกต่างๆ

ธนาคารและบริษัทในกลุ่มทั้งหมด ได้จัดให้มีการประเมินตนเองในด้านการควบคุมความเสี่ยง (RCSA
: Risk Control Self- Assessment) นอกจากนี้ธนาคารมีการกำหนดความเสี่ยงที่สำคัญ
(KRI) สำหรับฝ่ายงานภายในทั้งหมดของธนาคารและมีการติดตามความเสี่ยงเหล่านี้อย่างใกล้ชิด
นอกเหนือจากนี้ ธนาคารยังได้มีการปรับปรุง
และทบทวนแผนการบริหารความต่อเนื่องในการดำเนินธุรกิจอย่างสม่ำเสมอ

ภาวะอุตสาหกรรมและการแข่งขัน

ภาพรวมธุรกิจของธนาคารปี 2553

แผนควบรวมธุรกิจในด้าน front-end
รวมถึงการปรับปรุงโครงสร้างพื้นฐานและการปรับปรุงภาพลักษณ์และอุปกรณ์อำนวยความสะดวกต่างๆ
ในสาขาของธนาคาร
เราได้ลงทุนเพื่อการพัฒนาภาพลักษณ์โดยให้ความสำคัญกับทั้งรูปลักษณ์สาขาและผลิตภัณฑ์เพื่อความเป็นหนึ่งเดียวและความแข็งแกร่งของตราสัญลักษณ์กรุงศรี
นอกจากนี้ธนาคารยังได้ลงทุนด้านเทคโนโลยีเพิ่ม
เพื่อช่วยให้พนักงานที่มีหน้าที่ในการดูแลลูกค้าโดยตรงสามารถให้บริการได้ดียิ่งขึ้นและสื่อสารกับลูกค้าได้อย่างมีประสิทธิภาพมากขึ้น

สำหรับการควบรวมระบบด้าน back-end นั้น
สนับสนุนการนำมาสู่การปฎิบัติงานที่มีประสิทธิภาพและการมีต้นทุนที่ต่ำลงในระยะยาว
ขณะเดียวกันการควบรวมธุรกิจการเงินเพื่อรายย่อยที่ทางธนาคารได้ซื้อมา เช่น
สินเชื่อเช่าซื้อรถยนต์ สินเชื่อเพื่อการผ่อนชำระ
สินเชื่อบุคคลและบัตรเครดิตนั้นอยู่ในการดำเนินการด้วยความคืบหน้าเพื่อให้ได้มาซึ่งโครงสร้างที่เหมาะสม
ในการสร้างประโยชน์สูงสุดและเร่งความเจริญเติบโตให้กับธนาคาร

[]

หน่วยงานด้านธุรกิจของเราดำเนินงานโดยมีกลยุทธ์ที่ชัดเจนและมีเป้าหมายในการเป็นธนาคารชั้นนำที่ให้บริการทางการเงินครบวงจรพร้อมให้บริการธุรกิจรายย่อยอย่างเต็มรูปแบบ

เราให้ความสำคัญกับตลาดระดับกลางสำหรับลูกค้าประเภทธุรกิจขนาดใหญ่
โดยการเพิ่มบทบาทในส่วนของหน่วยวาณิชธนกิจเช่น
การจัดจำหน่ายตราสารหนี้เพื่อสร้างรายได้ค่าธรรมเนียม

สำหรับลูกค้าธุรกิจ SME
เราให้ความสำคัญเพิ่มขึ้นกับผู้ประกอบการรายเล็กและรายย่อยซึ่งมีศักยภาพในการเติบโตสูงเราปรับปรุงและพัฒนาการทำงาน
เพื่อเพิ่มประสิทธิภาพในการบริการให้แก่ลูกค้าในหลายๆ ด้าน อาทิ
การปรับปรุงระยะเวลาในการพิจารณาการปล่อยสินเชื่อ
อีกทั้งเรายังเพิ่มจำนวนศูนย์ธุรกิจอย่างต่อเนื่องทั่วประเทศ
เพื่อเป็นการอำนวยความสะดวกและสร้างความใกล้ชิดกับลูกค้าให้มากยิ่งขึ้น

ธุรกิจการเงินเพื่อรายย่อยสามารถแบ่งได้เป็นสามกลุ่มหลัก ๆ
และในแต่ละกลุ่มทางธนาคารก็มีกลยุทธ์ที่ต่างกันในการดำเนินงาน สำหรับกลุ่มสินเชื่อเช่าซื้อรถยนต์
ธนาคารได้เน้นการให้บริการสินเชื่อรถยนต์มือสองและรีไฟแนนซ์
ด้วยความชำนาญพิเศษที่สะสมมาเกือบยี่สิบปี
ทำให้เรามีความสามารถในการแข่งขันสูงเมื่อเทียบกับผู้ประกอบการรายอื่นและทำให้มั่นใจได้ว่าธุรกิจของเราจะเติบโตและมีผลกำไรได้อย่างต่อเนื่องธนาคารตั้งเป้าในการรักษาความเป็นผู้นำในด้านการให้สินเชื่อส่วนบุคคลและธุรกิจบัตรเครดิตด้วยกิจกรรมส่งเสริมการขายและการโฆษณา
โดยเฉพาะในช่วงสิ้นปีซึ่งมีการจับจ่ายใช้สอยสูงเรามีการนำเสนอบัตรเครดิตที่หลากหลายให้แก่ฐานลูกค้าทุกกลุ่ม
นอกจากนี้เราได้ขยายธุรกิจสินเชื่อที่อยู่อาศัยและเน้นการใช้ศักยภาพในการทำ cross-sell
โดยเสนอผลิตภัณฑ์ทางการเงินมากมายให้ลูกค้าในกลุ่มนี้ได้เลือกใช้

รางวัลแห่งความสำเร็จ ใน ปี 2553
ธนาคารได้รับรางวัลจากการให้บริการที่เป็นเลิศจากสถาบันระดับนานาชาติหลายแห่ง
สะท้อนให้เห็นถึงความแข็งแกร่งและศักยภาพของบุคลากรที่สามารถครองใจลูกค้าด้วยนวัตกรรมผลิตภัณฑ์ที่หลากหลายและบริการที่เหนือกว่า

 รางวัล Best Thai Trade Bank 2010 จากนิตยสาร Euromoney ติดต่อกันเป็นปีที่ 4
รางวัลนี้ยกย่องธนาคารในการให้บริการทางการเงินที่เป็นเลิศด้านการค้าต่างประเทศ
โดยคัดเลือกจากการสำรวจความคิดเห็นของผู้ประกอบธุรกิจการค้าระหว่างประเทศในภูมิภาคเอเชียแปซิฟิก

 รางวัล Quality Recognition Award จาก Citibank, N.A. และ JP Morgan Chase
Bank, N.A. ธนาคารได้รับรางวัลคุณภาพการให้บริการด้านเงินโอนต่างประเทศ
โดยสามารถบริหารคำสั่งการโอนเงินในสกุลดอลลาร์สหรัฐฯ โดยใช้ระบบ Straight-Through
Processing (STP) ด้วยความรวดเร็ว ถูกต้อง แม่นยำ เสมอมา
สะท้อนให้เห็นถึงมาตรฐานระดับสูงในการทำงานและความสามารถของทีมปฏิบัติงานธุรกรรมเงินโอนต่างประเทศ

 รางวัล Top (Branch) Team Thailand Award จาก Western Union
ทีมงานกรุงศรีเวสเทิร์นยูเนี่ยน สร้างความภาคภูมิใจให้กับธนาคารด้วยรางวัลจากเวสเทิร์นยูเนี่ยน
สำหรับการให้บริการยอดเยี่ยมแห่งปี

 รางวัล Financial Insights Innovation Award ด้าน Product Marketing
ธนาคารกรุงศรีอยุธยาและ บมจ. ศรีอยุธยาประกันภัย ได้รับรางวัลจาก International Data
Corporation หรือ ไอดีซี (IDC)
สำหรับความสามารถในการสร้างสรรค์ผลิตภัณฑ์ประกันภัยสำเร็จรูป
โดยนำเสนอกรมธรรม์ที่ราคาไม่แพงบรรจุในกล่องที่ออกแบบอย่างสวยงามจัดวางบนชั้นแสดงผลิตภัณฑ์ที่สาขาธนาคาร

ภาพรวมธุรกิจธนาคารพาณิชย์ปี 2553 และแนวโน้มปี 2554

ปี 2553 นับเป็นอีกปีหนึ่งที่ธนาคารพาณิชย์ต้องเผชิญความเปลี่ยนแปลงพลิกผันของสภาวะแวดล้อม
อันเนื่องมาจากความไม่แน่นอนของเศรษฐกิจโลกและวิกฤตการเมืองในประเทศ
ซึ่งส่งผลกดดันการกำหนดนโยบาย การวางแผนงานและการดำเนินงานของธนาคารพาณิชย์
แต่จากการที่ธนาคารมีการปรับตัวมาอย่างต่อเนื่อง
รวมทั้งมีการพัฒนาระบบการบริหารจัดการที่มีความเข้มงวดเทียบเท่ามาตรฐานสากล
จึงเป็นพื้นฐานที่เอื้อให้มีความพร้อมและสามารถปรับแนวทางการบริหารจัดการความเสี่ยงได้อย่างทันท่วงทีและมีประสิทธิภาพ
ผลกระทบจากปัจจัยเชิงลบที่ต่อเนื่องมายังธุรกิจธนาคารพาณิชย์จึงลดทอนลง
สะท้อนจากผลประกอบการที่อยู่ในเกณฑ์ดี สินเชื่อที่ไม่ก่อให้เกิดรายได้ลดลงอย่างต่อเนื่อง
ขณะที่ฐานะการเงินมีความแข็งแกร่งเอื้อต่อการขยายตัวของเศรษฐกิจและการรองรับปัจจัยเสี่ยงในด้านต่างๆ

ผลประกอบการของระบบธนาคารพาณิชย์ในปี 2553
ได้แรงหนุนจากการขยายตัวของเศรษฐกิจโดยรวมทั้งภาคส่งออกและการใช้จ่ายในประเทศที่ฟื้นตัวอย่างรวดเร็วหลังวิกฤตการเมืองพ้นผ่าน
เกื้อหนุนให้สินเชื่อ เงินฝากและคุณภาพสินทรัพย์ของระบบธนาคารปรับตัวดีขึ้น โดย ณ สิ้นปี 2553
สินเชื่อรวมขยายตัวเร่งขึ้นถึงร้อยละ 11.3 เทียบกับที่ติดลบร้อยละ 1.8 ในปี 2552
ตามการเร่งตัวของสินเชื่อภาคธุรกิจและสินเชื่ออุปโภค บริโภค ด้านเงินฝากรวมตั๋วแลกเงิน (B/E)
เพิ่มขึ้นจากปีก่อนที่ร้อยละ 8.3
ส่วนหนึ่งเป็นผลจากการทยอยปรับขึ้นอัตราดอกเบี้ยตามทิศทางของดอกเบี้ยนโยบาย
และการออกผลิตภัณฑ์เงินฝากรูปแบบพิเศษเพื่อรักษากลุ่มลูกค้าเป็นระยะ
ทำให้สภาพคล่องโดยรวมอยู่ในระดับสูง โดยสัดส่วนสินเชื่อต่อเงินฝากที่นับรวม B/E อยู่ที่ร้อยละ
88.3 เพิ่มขึ้นเล็กน้อยจากร้อยละ 85.8 ในปี 2552 ขณะที่ฐานะเงินกองทุนยังคงแข็งแกร่ง
โดยอัตราส่วนเงินกองทุนต่อสินทรัพย์เสี่ยง (BIS ratio) และอัตราส่วนเงินกองทุนชั้นที่ 1
ต่อสินทรัพย์เสี่ยง (Tier-1 ratio) อยู่ที่ร้อยละ 16.2 และร้อยละ 12.5 เทียบกับปี 2552
ซึ่งอยู่ที่ร้อยละ 16.1 และ12.6 ตามลำดับ ด้านอัตราส่วนสินเชื่อที่ไม่ก่อให้เกิดรายได้ (Gross
NPL) ต่อสินเชื่อรวม และสินเชื่อที่ไม่ก่อให้เกิดรายได้หลังหักเงินสำรองค่าเผื่อหนี้สงสัยจะสูญ (Net
NPL) ต่อสินเชื่อรวมลดลงมาอยู่ที่ร้อยละ 3.6 และ 1.9 จากร้อยละ 4.8 และ 2.7 เมื่อสิ้นปี
2552 ตามลำดับ ซึ่งเป็นผลจากการที่ธนาคารพาณิชย์เร่งแก้ไขปัญหา NPL
รวมทั้งมีการบริหารจัดการความเสี่ยงอย่างรอบคอบ
ประกอบกับลูกค้าดำเนินธุรกิจด้วยความระมัดระวังเช่นกัน

ผลการดำเนินงานที่อยู่ในเกณฑ์ดีต่อเนื่อง หนุนให้ธนาคารพาณิชย์มีกำไรสุทธิเพิ่มขึ้นจากปีก่อนหน้า
ทั้งในส่วนของรายได้ดอกเบี้ยและรายได้ที่มิใช่ดอกเบี้ย
โดยอัตราส่วนรายได้ดอกเบี้ยและเงินปันผลสุทธิต่อสินทรัพย์เฉลี่ย (Net Interest Margin:NIM)
ใกล้เคียงกับปีก่อนที่ร้อยละ 2.8 ขณะที่อัตราผลตอบแทนต่อสินทรัพย์เฉลี่ย (ROA) เพิ่มขึ้นเป็นร้อยละ
1.1 เทียบกับร้อยละ 0.9 ในปี 2552
ในเวลาเดียวกันธนาคารพาณิชย์ยังต้องปรับตัวภายใต้กฎระเบียบตามมาตรฐานที่สูงขึ้นของทางการ
อาทิ การปฏิบัติตามเกณฑ์กำกับดูแลเงินกองทุนตามมาตรฐาน BASELII อย่างเต็มรูปแบบ
และการปรับโครงสร้างพื้นฐานทางการเงินตามแผนพัฒนาระบบสถาบันการเงินระยะที่ 2
ที่เริ่มใช้ในปี 2553

สำหรับการดำเนินธุรกิจธนาคารพาณิชย์ในปี 2554
คาดว่าจะเติบโตดีตามภาวะเศรษฐกิจที่มีแนวโน้มขยายตัวต่อเนื่อง
โดยได้แรงส่งจากการใช้จ่ายภายในประเทศ
รวมถึงมาตรการกระตุ้นเศรษฐกิจภาครัฐและการขยายตัวของภาคการค้าระหว่างประเทศ
อย่างไรก็ตามเส้นทางการฟื้นตัวของเศรษฐกิจที่เต็มไปด้วยความท้าทายท่ามกลางอัตราดอกเบี้ยที่อยู่ในทิศทางขาขึ้นจะส่งผลให้การแข่งขันในธุรกิจหลักของธนาคารพาณิชย์ทวีสูงขึ้นด้วย
สินเชื่อจึงมีแนวโน้มเติบโตชะลอลงจากปี 2553 แต่ยังอยู่ในเกณฑ์ดี
โดยสินเชื่อรายย่อยจะยังมีส่วนสำคัญในการสนับสนุนการเติบโต
ขณะที่สินเชื่อภาคธุรกิจจะขยายตัวได้ดีตามวัฏจักรขาขึ้นของการลงทุนภาคเอกชน ในปี 2554
จึงคาดว่าระบบธนาคารพาณิชย์จะสามารถรักษาระดับการเติบโตของผลประกอบการได้อย่างต่อเนื่อง
แม้จะเผชิญกับความไม่แน่นอนของภาวะเศรษฐกิจและการเงินโลก
รวมถึงปัญหาการเมืองในประเทศเป็นระยะ

ถึงแม้ว่าธนาคารพาณิชย์ต้องเผชิญกับความท้าทายในการดำเนินธุรกิจที่สำคัญหลายประการ
นอกเหนือจากภาวะการแข่งขันที่ทวีสูงขึ้น ทั้งการควบรวมกิจการ
การให้ธนาคารเพื่อรายย่อยยกระดับขึ้นเป็นธนาคารพาณิชย์ การขยายสาขาและ ATM
ของธนาคารพาณิชย์ต่างประเทศ การขยายธุรกิจ micro-finance
(ซึ่งรวมถึงการก่อตั้งธนาคารไปรษณีย์) การปรับลดค่าธรรมเนียมเงินโอน
รวมถึงการบังคับใช้กฎหมายเกี่ยวกับสถาบันคุ้มครองเงินฝาก
ธนาคารพาณิชย์ยังต้องเผชิญกับภาระและความยุ่งยากที่มากขึ้นจากการปรับตัวตามกฎระเบียบที่เป็นมาตรฐานสากล
ทั้งในเรื่องของการเปลี่ยนแปลงมาตรฐานด้านบัญชีและเกณฑ์การกำกับดูแลเงินกองทุน
แต่ความท้าทายดังกล่าวนับเป็นปัจจัยสำคัญที่จะนำไปสู่การเพิ่มประสิทธิภาพของระบบสถาบันการเงินไทยในระยะต่อไปซึ่งเป็นไปตามแผนพัฒนาระบบสถาบันการเงินระยะที่
2 (2553-2557) อีกทั้งยังเป็นการสร้างความมั่นคงและเข้มแข็งให้สามารถรองรับ
การก้าวเข้าสู่การเปลี่ยนแปลงที่สำคัญของตลาดการเงินโลก อาทิ BASEL III
และการเปิดเสรีการค้าสาขาบริการด้านการเงินในอนาคต

ความสามารถในการแข่งขัน

เราดำเนินธุรกิจในสภาพแวดล้อมที่มีการแข่งขันสูง
โดยมุ่งพัฒนาทุกภาคส่วนของธุรกิจแม้ในช่วงเวลาที่เศรษฐกิจอยู่ในสถานะที่ยากลำบาก
นอกจากนี้ยังมีการแข่งขันจากผู้ประกอบการอื่นนอกเหนือจากธนาคารพาณิชย์ขนาดใหญ่
รวมถึงธนาคารจากต่างประเทศและธนาคารจากการควบรวมและเข้าซื้อกิจการที่เกิดขึ้นในประเทศอีกด้วย

ด้วยประสบการณ์และความเชี่ยวชาญในธุรกิจการเงิน
เครือกรุงศรีได้พัฒนากลยุทธ์ที่หลากหลายเพื่อคงสถานะความเป็นหนึ่งในผู้นำในธุรกิจการเงิน
หลังจากที่เราได้ซื้อกิจการสินเชื่อเพื่อรายย่อยซึ่งรวมถึงบริษัทเช่าซื้อรถยนต์ บริษัทสินเชื่อส่วนบุคคล
และสินเชื่อบัตรเครดิตจากกลุ่มเอไอจีคอนซูม เมอร์ ไฟแนนซ์ และกลุ่ม จีอี มันนี่ ประเทศไทย แล้ว
เราจึงได้มุ่งเน้นการได้มาซึ่งผลประโยชน์ที่สูงที่สุดผ่านการดำเนินการควบรวมกิจการดังกล่าว
นอกจากนี้เรายังคงเติบโตต่อไปจากพื้นฐานที่แข็งแกร่งด้วยกลยุทธ์
และวัตถุประสงค์ที่ชัดเจนภายใต้ชื่อ One Krungsri
โครงสร้างพื้นฐานนี้ทำให้เรามีข้อได้เปรียบด้านการแข่งขันกับคู่แข่งดังนี้

 ผู้นำในตลาด

เราได้รับการยอมรับนับถือในฐานะธนาคารที่ให้บริการทางการเงินครบวงจรซึ่งประกอบด้วยธุรกิจเพื่อลูกค้าขนาดใหญ่
(Corporate) ธุรกิจลูกค้าขนาดกลางและขนาดย่อม (SME) และเป็นบริษัทผู้นำในธุรกิจลูกค้าบุคคล
(Consumer) นอกจากนี้เรายังได้รับการจัดอันดับอยู่ในระดับต้นๆ ในกลุ่มธุรกิจสินเชื่อเพื่อผู้บริโภค
รวมถึงการเป็นอันดับหนึ่งในทุกวันนี้
สำหรับด้านสินเชื่อส่วนบุคคลและสินเชื่อบัตรเครดิตโดยมีจำนวนบัตรในระบบกว่า 2.47 ล้านใบ
นอกจากนี้เรายังจัดอยู่ในอันดับที่สองในตลาดสินเชื่อเช่าซื้อรถยนต์และอันดับหนึ่งในธุรกิจสินเชื่อเช่าซื้อรถยนต์มือสองและสินเชื่อรถยนต์รีไฟแนนซ์

เราได้รับผลประโยชน์จากการประหยัดต่อขนาดการผลิต (economies of scale)
ผ่านทางเครือข่ายที่ครอบคลุมและลูกค้าที่หลากหลายรวมถึงความเชี่ยวชาญและประสบการณ์ทางธุรกิจซึ่งเกิดจากธุรกิจร่วมทุนและพันธมิตรทางธุรกิจจำนวนมาก

นอกจากนี้ธนาคารยังอยู่ในสถานะทางการตลาดที่ดีเยี่ยมในการบุกเบิกตลาดอื่นๆ
สำหรับธุรกิจการเงินเพื่อรายย่อย อาทิ ตลาดไมโครไฟแนนซ์
ทั้งนี้ศักยภาพดังกล่าวเกิดขึ้นได้จากพื้นฐานทางธุรกิจที่ขยายตัวกว้างขึ้นจากการซื้อกิจการต่างๆ
ในช่วงที่ผ่านมา

 พื้นฐานที่แข็งแกร่งเพื่อการเติบโต

ด้วยการใช้โครงสร้างพื้นฐานของเราประกอบกับการใช้ประโยชน์ในด้านทักษะและเทคโนโลยีที่ได้รับจากการซื้อกิจการที่ผ่านมา
เราได้พัฒนาความได้เปรียบในการแข่งขันด้วยการนำเสนอผลิตภัณฑ์และการบริการที่ดียิ่งขึ้นให้แก่กลุ่มลูกค้าของเรา
ธุรกิจใหม่เหล่านี้นอกจากจะมีประสบการณ์อันยาวนานและศักยภาพแล้ว
ยังมีความรู้ความเชี่ยวชาญเกี่ยวกับลูกค้า สินเชื่อและผลิตภัณฑ์เป็นอย่างดี
ทำให้เราสามารถมอบบริการหลากหลายที่มีคุณภาพ ให้กับลูกค้าได้อย่างรวดเร็ว

 คุณภาพสินเชื่อปรับตัวดีขึ้น

คุณภาพสินเชื่อปรับตัวขึ้นอย่างมีนัยสำคัญในช่วงปีที่ผ่านมา
กล่าวคือยอดสินเชื่อที่มีคุณภาพปรับตัวเพิ่มขึ้นร้อยละ 11
ส่งผลให้สัดส่วนสินเชื่อรายย่อยเติบโตเป็นร้อยละ 43
ในขณะเดียวกันเราสามารถลดจำนวนสินเชื่อด้อยคุณภาพ (NPL) ของเราลงได้ร้อยละ 27

เราสามารถพัฒนาคุณภาพสินเชื่อเช่นดังกล่าวได้ด้วยการบริหารความเสี่ยงอย่างรอบคอบโดยต่อเนื่องและการขายสินเชื่อด้อยคุณภาพ
(NPL) สองรายการในเดือนกันยายนและเดือนธันวาคมคิดเป็นมูลค่ารวม 12,672 ล้านบาท
ทำให้ยอดสินเชื่อด้อยคุณภาพลดลงเหลือ 38,149 ล้านบาทหรือคิดเป็นร้อยละ 5.4 ของสินเชื่อรวม
ในขณะที่เงินสำรองต่อสินเชื่อด้อยคุณภาพ (coverage) ของเราเพิ่มจากร้อยละ 74 เป็นร้อยละ
89

 ฐานเงินกองทุนและสภาพคล่องที่แข็งแกร่ง

เรามีอัตราส่วนเงินกองทุนต่อสินทรัพย์เสี่ยงที่แข็งแกร่งที่ระดับร้อยละ 15.84 เรามีเงินกองทุนชั้นที่
1 ที่เข้มแข็ง (ร้อยละ 11.54) และในปีนี้เงินกองทุนชั้นที่ 2 ปรับตัวขึ้นอย่างมีนัยสำคัญ
(เป็นร้อยละ 4.30) โดยการออกหุ้นกู้ด้อยสิทธิ ซึ่งจากฐานเงินกองทุนดังกล่าวนั้น
จะทำให้เราสามารถดำเนินการเพื่อส่งเสริมการเติบโตของธุรกิจอย่างยั่งยืนได้ในอนาคต

กลยุทธ์ด้านเงินทุนของเราที่มีการกระจายแหล่งที่มาของเงินทุนเป็นหลัก
ไม่เพียงแต่ทำให้เรามีสภาพคล่องที่มั่นคงเท่านั้น
แต่ยังมีความสมดุลของระยะเวลาที่ดีระหว่างทรัพย์สินและหนี้สินอีกด้วย
ซึ่งสภาพคล่องของเราอยู่ที่ระดับสามเท่าของเกณฑ์ขั้นต่ำของธนาคารแห่งประเทศไทย นอกจากนี้
การที่เรามีการบริหารโครงสร้างด้านระยะเวลาของแหล่งเงินทุนและระยะเวลาของเงินให้สินเชื่อให้สอดคล้องกันนั้น
การมีสินเชื่อระยะยาวจะไม่ทำให้เราได้รับผลกระทบอย่างมีนัยสำคัญจากอัตราดอกเบี้ยที่ปรับตัวสูงขึ้นด้วย

 พันธมิตรทางธุรกิจและผู้ถือหุ้นที่แข็งแกร่ง

โครงสร้างผู้ถือหุ้นของธนาคารประกอบด้วย 3 กลุ่ม คือ กลุ่มจีอี กลุ่มรัตนรักษ์ และผู้ถือหุ้นส่วนน้อย
โดยพันธมิตรผู้ถือหุ้นหลัก ได้แก่ กลุ่มจีอี และกลุ่มรัตนรักษ์ ถือหุ้นร้อยละ 33 และร้อยละ 25
ตามลำดับ ส่วนที่เหลือร้อยละ 42 ถือหุ้นโดยนักลงทุนสถาบันทั้งในและต่างประเทศ
รวมถึงผู้ถือหุ้นรายย่อยในประเทศ

กลุ่มจีอี
เป็นบริษัทที่ได้รับการยอมรับและยกย่องถึงความสามารถในด้านธุรกิจการเงินอย่างกว้างขวางในระดับโลกและมีประสบการณ์ในการดำเนินธุรกิจที่มีผลกำไรที่ยาวนานในประเทศไทย
โดยเฉพาะอย่างยิ่งในธุรกิจการเงินเพื่อรายย่อยและเป็นผู้นำในตลาดดังกล่าวอีกด้วย
โดยมีการนำความเชี่ยวชาญด้านบริหารความเสี่ยงมาใช้ในการดำเนินธุรกิจ
ขณะเดียวกันกลุ่มรัตนรักษ์ มีประสบการณ์ในการลงทุนในธุรกิจที่หลากหลายได้แก่
กิจการด้านสื่อโทรทัศน์ อสังหาริมทรัพย์
และการร่วมทุนในธุรกิจอสังหาริมทรัพย์และก่อสร้างกับบริษัทต่างประเทศ
รวมถึงการมีสายสัมพันธ์ที่ดีเยี่ยมกับลูกค้า
พันธมิตรทั้งสองมีเจตนารมณ์ที่แน่วแน่ในการลงทุนร่วมกันในธนาคารกรุงศรีอยุธยา
ด้วยประสบการณ์อันทรงคุณค่าและความเชี่ยวชาญในธุรกิจในประเทศไทยของกลุ่มรัตนรักษ์ที่มียาวนาน
ผนวกกับความชำนาญในการปฏิบัติอันยอดเยี่ยมในระดับโลกของกลุ่มจีอี
ธนาคารจึงเติบโตอย่างต่อเนื่อง นับตั้งแต่การร่วมเป็นพันธมิตรทางธุรกิจในปี 2550

 การรักษาความสามารถในการแข่งขันในตลาดด้วยการเปิดตัวผลิตภัณฑ์ใหม่ๆ ที่น่าสนใจ

ในช่วงปี 2553 เรามีการเปิดตัวผลิตภัณฑ์และบริการใหม่ๆ ได้แก่

(1) เราสามารถเพิ่มยอดสินเชื่อได้อย่างมีนัยสำคัญด้วยบริการ “กรุงศรี SME สินเชื่อตามใจคุณ”
(KRUNGSRI SME Flexi-Loan)
ซึ่งมอบความคล่องตัวทางการเงินโดยลูกค้าสามารถเลือกบริการสินเชื่อที่ตรงกับความต้องการ อาทิ
สินเชื่อเพิ่มจากเงินส่วนที่ผ่อนชำระไปแล้ว และการขยายระยะเวลาผ่อนชำระขยายได้สูงสุดถึง 10
ปี

(2) เปิดตัวบริการ “กรุงศรี Mobile Banking” (KRUNGSRI Mobile Banking)
เพื่อให้ลูกค้าสามารถทำธุรกรรมทางการเงินได้ตลอด 24
ชั่วโมงผ่านทางโทรศัพท์มือถือด้วยระบบรักษาความปลอดภัยสูงสุด

(3) เปิดตัว “บัตรกรุงศรี เดบิต พร้อม” (KRUNGSRI Debit Prompt Card)
ซึ่งให้ความสะดวกและสิทธิประโยชน์แก่ผู้ถือบัตร โดยมอบความคุ้มครองอุบัติเหตุตลอด 24 ชั่วโมง
พร้อมสิทธิประโยชน์ส่วนลดค่ารักษาพยาบาลและร้านค้ามากมาย

(4) สินเชื่อบ้านกรุงศรีรีไฟแนนซ์ (KRUNGSRI Home Refinance)
เป็นบริการเพื่อตอบโจทย์ความต้องการในตลาดรีไฟแนนซ์สินเชื่อที่อยู่อาศัยซึ่งกำลังเติบโต
เราเสนออัตราดอกเบี้ยพิเศษ และประโยชน์เพิ่มเติมได้แก่ การยกเว้นค่าธรรมเนียมต่างๆ
ในการขอสินเชื่อ

(5) ร่วมมือกับบริษัท ทรู มันนี่ จำกัด เปิดตัวนวัตกรรมบริการทางด้านการเงินมิติใหม่ในชื่อ
“แค่รหัส บัตรไม่ต้อง” เพื่อความยืดหยุ่นและความสะดวกสูงสุดสำหรับลูกค้าทรูมันนี่ กว่า 6
ล้านรายทั่วประเทศ โดยลูกค้าสามารถถอนเงิน และรับเงินสดทันทีที่เครื่องกรุงศรีเอทีเอ็มตลอด 24
ชั่วโมง ด้วยการใช้รหัสซึ่งลูกค้าได้รับผ่านทางโทรศัพท์มือถือหรือเว็บไซต์โดยไม่ต้องใช้บัตร

(6) เพื่อการบริหารต้นทุนที่ดีขึ้นและเพิ่มยอดเงินฝาก เราจึงเปิดตัวบัญชีเงินฝากออมทรัพย์กรุงศรี
Mix and Max
ซึ่งรวมความยืดหยุ่นของบัญชีออมทรัพย์และผลตอบแทนที่สูงกว่าของบัญชีเงินฝากประจำเข้าด้วยกัน

การจัดหาผลิตภัณฑ์หรือบริการ

 แหล่งที่มาของเงินทุน 

ธนาคารให้บริการรับฝากเงินกับประชาชนทั่วไป
ซึ่งเงินฝากจะเป็นแหล่งเงินทุนที่สำคัญที่สุดของธนาคาร โดย ณ วันที่ 31 ธันวาคม 2553
ธนาคารมียอดเงินฝากจำนวน 576,479 ล้านบาท หรือคิดเป็นร้อยละ 66.3 เงินกู้ยืมร้อยละ 11.4
ส่วนของผู้ถือหุ้นร้อยละ 11.4 และแหล่งเงินทุนอื่น ๆ ร้อยละ 10.9 โดยเงินฝากจากบัญชีสูงสุด 10
อันดับแรกเท่ากับ 18,430 ล้านบาท คิดเป็นร้อยละ 3.20 ของเงินฝากรวม
โดยธนาคารให้บริการเงินฝากแบ่งออกเป็น 2 ประเภท คือ เงินฝากประเภทไม่มีดอกเบี้ย ได้แก่
เงินฝากกระแสรายวัน และเงินฝากประเภทมีดอกเบี้ย ได้แก่ เงินฝากออมทรัพย์
และเงินฝากประจำ

ความสามารถในการดำรงเงินกองทุน

ตามประกาศธนาคารแห่งประเทศไทย ลงวันที่ 27 พฤศจิกายน 2551
กำหนดให้ธนาคารพาณิชย์ที่จดทะเบียนในประเทศดำรงเงินกองทุนเป็นอัตราส่วนกับสินทรัพย์และภาระผูกพันไม่ต่ำกว่าร้อยละ
8.50 โดยมีเงื่อนไขว่าเงินกองทุนชั้นที่ 1 ต้องเป็นอัตราส่วนไม่ต่ำกว่าร้อยละ 4.25
ของสินทรัพย์และภาระผูกพันดังกล่าว ณ วันที่ 31 ธันวาคม 2553
ธนาคารดำรงเงินกองทุนเป็นอัตราส่วนกับสินทรัพย์และภาระผูกพันตามหลักเกณฑ์และวิธีการที่ธนาคารแห่งประเทศไทยกำหนด
ดังนี้

เงินกองทุนทั้งสิ้น จำนวน 109,677 ล้านบาท อัตราร้อยละ 15.84

เงินกองทุนชั้นที่ 1 จำนวน 79,901 ล้านบาท อัตราร้อยละ 11.54

นโยบายในการบริหารสภาพคล่อง

ธนาคารจะต้องดูแลสภาพคล่องให้เป็นไปตามเกณฑ์การดำรงสินทรัพย์สภาพคล่องตามที่ธนาคารแห่งประเทศไทยกำหนดในอัตราไม่ต่ำกว่าร้อยละ
6 ของเงินฝากและเงินกู้ยืมระยะสั้นจากต่างประเทศ
และให้เพียงพอต่อการดำเนินธุรกรรมปกติของธนาคาร
ในจำนวนสภาพคล่องนี้ธนาคารจะต้องดำรงเป็นหลักทรัพย์ที่ปราศจากภาระผูกพัน
เป็นพันธบัตรรัฐบาล/พันธบัตรรัฐวิสาหกิจ ไว้ไม่ต่ำกว่าร้อยละ 5
ของเงินฝากเฉลี่ยปักษ์ที่แล้วเมื่อรวมกับเงินสดในมือ นอกจากนั้น
ธนาคารโดยคณะกรรมการบริหารสินทรัพย์และหนี้สินยังมีนโยบายกำหนดให้ต้องรักษาสภาพคล่องส่วนเกินไว้อีกระดับหนึ่งเกินกว่าที่ธนาคารแห่งประเทศไทยกำหนดไว้ตามกฎหมาย

การประกอบธุรกิจของบริษัทย่อย และบริษัทร่วม

บริษัทในกลุ่มธุรกิจทางการเงิน

(1) บริษัท บริหารสินทรัพย์กรุงศรีอยุธยา จำกัด

ประเภทของบริการ: ดำเนินธุรกิจรับซื้อหรือรับโอนสินทรัพย์ด้อยคุณภาพของสถาบันการเงิน
ซึ่งประกอบด้วยสินเชื่อที่ไม่ก่อให้เกิดรายได้ (NPL) และทรัพย์สินรอการขาย (NPA)
เพื่อนำมาบริหาร โดยการเจรจาเพื่อแก้ไขหนี้ และ/หรือเข้าซื้อหลักประกัน
รวมทั้งการดูแลรักษาทรัพย์สินรอการขาย เพื่อให้อยู่ในสภาพพร้อมขายและจำหน่ายต่อไป

ตลาดและการแข่งขัน: บริษัทให้บริการสนับสนุนธนาคารกรุงศรีอยุธยา
ซึ่งเป็นผู้ถือหุ้นใหญ่แต่เพียงรายเดียว

แหล่งที่มาของเงินทุน: ธนาคารกรุงศรีอยุธยา

(2) บริษัท อยุธยา แฟ็กเตอริง จำกัด

ประเภทของบริการ: บริษัทประกอบธุรกิจสินเชื่อประเภทแฟ็กเตอริง (ภายในประเทศ)
ซึ่งได้จดทะเบียนจัดตั้งบริษัทเมื่อวันที่ 1 กุมภาพันธ์ 2550 ด้วยทุนจดทะเบียน 100 ล้านบาท
เพื่อดำเนินธุรกิจแฟ็กเตอริงเป็นธุรกิจหลัก โดยมีธนาคารถือหุ้นร้อยละ 100
บริษัทเป็นผู้ให้บริการทางการเงินในลักษณะของการให้สินเชื่อหมุนเวียนระยะสั้น
ด้วยการรับซื้อลูกหนี้การค้าโดยการรับโอนสิทธิเรียกร้องการรับเงิน “Factoring”
โดยเน้นการรักษาคุณภาพสินเชื่อเป็นสำคัญ

ตลาดและการแข่งขัน: บริษัทได้กำหนดนโยบายในการทำธุรกิจสินเชื่อแฟ็กเตอริง
โดยพิจารณาถึงสภาวะเศรษฐกิจของประเทศ นอกจากนี้
ยังได้พิจารณาถึงการแข่งขันที่รุนแรงระหว่างสถาบันการเงินต่างๆ
ที่มีการใช้กลยุทธ์การลดอัตราดอกเบี้ย และค่าธรรมเนียม การอนุมัติสินเชื่อที่รวดเร็ว
และให้บริการที่ดี ดังนั้น เพื่อให้บริษัทสามารถแข่งขันกับสถาบันการเงินอื่นๆ
ได้โดยเฉพาะการแข่งขันกับบริษัทที่ประกอบธุรกิจ แฟ็กเตอริงเหมือนกัน
จึงจำเป็นต้องมีนโยบายในการทำธุรกิจในเชิงรุกให้มากขึ้นในกลุ่มธุรกิจขนาดกลาง และขนาดย่อม
ซึ่งรวมถึงการพิจารณาคิดอัตราค่าธรรมเนียมต่างๆ
ของธุรกิจแฟ็กเตอริงให้อยู่ในระดับที่สามารถแข่งขันกับอัตราดอกเบี้ย และค่าธรรมเนียมต่างๆ
ของสถาบันการเงินอื่นๆ ได้ อย่างไรก็ตาม
ในการให้สินเชื่อของบริษัทจะยังคงตระหนักถึงการมีระบบบริหารความเสี่ยงที่ดี
และกระบวนการพิจารณาสินเชื่อแฟ็กเตอริงที่เข้มงวด เพื่อให้บริษัทมีสินเชื่อคุณภาพดี

ด้วยทีมงานแฟ็กเตอริงที่มีประสบการณ์อันยาวนาน ทำให้บริษัทสามารถทำยอดขายและผลกำไรได้เป็น
2 เท่าของผลการดำเนินงานของปี 2552
ซึ่งถือเป็นความสำเร็จอย่างยิ่งสำหรับบริษัทที่ดำเนินธุรกิจมาเพียง 3 ปี และมีปริมาณธุรกิจ 15,000
ล้านบาท ซึ่งจัดอันดับอยู่ 1 ใน 5 ของตลาดธุรกิจแฟ็กเตอริงในประเทศ

แหล่งที่มาของเงินทุน: ธนาคารกรุงศรีอยุธยา

(3) บริษัท อยุธยา ดีเวลลอปเม้นท์ ลีสซิ่ง จำกัด

ประเภทของบริการ: ADLC ให้บริการสินเชื่อประเภทลีสซิ่งและเช่าซื้อให้กับลูกค้ากลุ่มธุรกิจ SME
และธุรกิจขนาดใหญ่ ที่ต้องการซื้อเครื่องจักรและอุปกรณ์
รวมถึงยานพาหนะเพื่อใช้ในเชิงอุตสาหกรรมและพาณิชย์ โดย ADLC
สามารถจัดผลิตภัณฑ์ให้บริการได้หลายรูปแบบ เช่น
การจัดโครงสร้างทางการเงินเพื่อช่วยลูกค้าลดภาษี การจัดโครงการพัฒนาผลิตภัณฑ์ร่วมกับผู้ขาย
และ/หรือตัวแทนจำหน่าย

ตลาดและการแข่งขัน:
ปัจจุบันในประเทศไทยมีบริษัทที่ทำธุรกิจลีสซิ่งจำนวนน้อยรายที่เน้นการให้สินเชื่อประเภทเครื่องจักรและอุปกรณ์
โดยผลิตภัณฑ์ลีสซิ่งประเภทนี้จะเหมาะสมอย่างยิ่งสำหรับลูกค้าที่มีวงเงินจำกัดกับทางธนาคารฯ
โดยลูกค้าสามารถรักษาวงเงินที่มีอยู่กับธนาคารฯ
และกระแสเงินสดให้เพียงพอต่อการใช้หมุนเวียนกับธุรกิจที่มีอยู่
อีกทั้งลูกค้าสามารถรักษาสภาพคล่องของทรัพย์สินเหล่านี้ไว้เพื่อดำเนินการอย่างอื่นได้ โดย ADLC
สามารถจัดวงเงินและการผ่อนชำระให้เหมาะสมกับความต้องการของลูกค้า นอกจากนี้ ADLC
ซึ่งจัดอยู่ในอันดับหนึ่งในสามของบริษัทลีสซิ่งชั้นแนวหน้าในประเทศไทย
ปัจจุบันมีส่วนแบ่งการตลาดประมาณร้อยละ 18 โดยหลักแล้วลูกค้าส่วนใหญ่ของ ADLC
จะเป็นลูกค้ารายใหญ่โดย ADLC
จะเน้นการจัดโครงสร้างทางการเงินที่ซับซ้อนให้เหมาะสมกับลูกค้าในหลายอุตสาหกรรม เช่น
ภาคอุตสาหกรรมการผลิต รับเหมาก่อสร้าง เครื่องกำเนิดไฟฟ้า บริษัทฯที่ทำการขาย
และ/หรือให้เช่าเครื่องมือและอุปกรณ์การแพทย์ ฯลฯ

ที่ผ่านมา ADLC ได้ประสบผลสำเร็จในการพัฒนาผลิตภัณฑ์ร่วมกับผู้ขายและ/หรือตัวแทนในรูปแบบ
Vendor Financing Program โดยได้จัด Product Program
ร่วมกับผู้ขายรถเมล์เอ็นจีวีซึ่งทำให้ยอดสินเชื่อของ ADLC ขยายตัวสูงขึ้นอย่างมาก ปัจจุบัน TRIS
ซึ่งเป็นบริษัทจัดอันดับความน่าเชื่อถือชั้นนำในประเทศไทยได้ประเมิน ADLC อยู่ในระดับ rating
A- โดยได้วัดผลจากการความแข็งแกร่งและตำแหน่งในทางการตลาด คุณภาพของสินเชื่อ
และการบริหารงานอย่างมีประสิทธิภาพ ซึ่งสามารถบริหารต้นทุนการดำเนินงานได้ต่ำกว่าบริษัทอื่นๆ
ที่ประกอบธุรกิจลีสซิ่ง

แหล่งที่มาของเงินลงทุน: ธนาคารกรุงศรีอยุธยา

(4) บริษัท อยุธยา แคปปิตอล ออโต้ ลีส จำกัด (มหาชน) [กรุงศรีออโต้]

ประเภทของบริการ:
สินเชื่อสำหรับยานพาหนะเป็นผลิตภัณฑ์และบริการที่สำคัญประเภทหนึ่งของกลุ่มกรุงศรี
โดยดำเนินการภายใต้ชื่อ บริษัท อยุธยา แคปปิตอล ออโต้ ลีส จำกัด (มหาชน) (AYCAL) หรือ
กรุงศรีออโต้ ซึ่งเป็นผู้ให้บริการสินเชื่อยานยนต์ครบวงจรอันดับต้นๆของประเทศไทยที่มีบริการต่างๆ
ดังนี้ 1) บริการสินเชื่อเช่าซื้อรถยนต์ใหม่ รถยนต์ใช้แล้ว รถจักรยานยนต์ สินเชื่อแบบ Sale and
Lease Back (Car4Cash) และสินเชื่อเพิ่มเติมสำหรับลูกค้าปัจจุบัน 2)
บริการสินเชื่อให้เช่าแบบลีสซิ่งสำหรับรถบริษัท (Financial Lease) และ 3)
บริการสินเชื่อสินค้าคงคลังเพื่อผู้จำหน่ายรถยนต์

ตลาดและการแข่งขัน:
เราได้เน้นเรื่องการสร้างความสัมพันธ์ที่แข็งแกร่งกับผู้จำหน่ายรถยนต์ตลอดจนการสร้างนวัตกรรมในผลิตภัณฑ์และบริการ
โดยความเป็นเลิศทางด้านการบริการก็เป็นสิ่งที่เราให้ความสำคัญเป็นอันดับต้นๆ
ด้วยการนำกระบวนการ LEAN Six Sigma
มาประยุกต์ใช้อย่างต่อเนื่องในการเพิ่มประสิทธิภาพการให้บริการ
เพื่อมอบประสบการณ์จากการใช้บริการที่ดีที่สุดให้แก่ลูกค้า

ในปีนี้ AYCAL ประสบความสำเร็จอย่างยิ่งเมื่อมียอดสินเชื่อสะสมสูงถึง 119
พันล้านบาทโดยมียอดการให้สินเชื่อใหม่เติบโตเกือบร้อยละ 50 และกำไรสุทธิเติบโตร้อยละ 45
เมื่อเทียบกับปีก่อนหน้า ปัจจัยสำคัญสู่ความสำเร็จเช่นนี้ ได้แก่ แคมเปญการตลาดอันหลักแหลม
อาทิเช่น “ฮีโร่ Car4Cash ตัวจริง” ซึ่งนำเสนอจากมุมมองชีวิตจริงของลูกค้าที่เลือกใช้ผลิตภัณฑ์
Car4Cash จนตนเองสามารถแก้ไขสถานการณ์ยากลำบากในชีวิตได้
แคมเปญดังกล่าวได้รับการตอบรับอย่างดีในกลุ่มลูกค้า
การเสริมสร้างความสัมพันธ์แก่กลุ่มผู้จำหน่ายรถยนต์เป็นอีกด้านที่เราให้ความสำคัญ
โดยทีมการตลาดกรุงศรีออโต้ได้ริเริ่มกรุงศรีออโต้คาราวานซึ่งเป็นกิจกรรมพิเศษเพื่อช่วยผู้จำหน่ายรถยนต์ต่างๆ
ให้สามารถจำหน่ายรถยนต์ได้มากขึ้น โดยมีผลิตภัณฑ์สินเชื่อรถยนต์กรุงศรีพร้อมให้บริการ ณ
จุดจำหน่ายรถยนต์
แคมเปญนี้เป็นการเพิ่มคุณค่าการบริการให้แก่ผู้จำหน่ายรถยนต์ซึ่งเป็นประโยชน์อย่างยิ่ง
สำหรับบรรดาผู้จำหน่ายรถยนต์ที่ให้ความไว้วางใจใช้บริการของกรุงศรีออโต้ทั่วประเทศ
นอกจากนี้ทีมงานของเรายังได้จัดกรุงศรีออโต้โชว์ร่วมกับผู้จำหน่ายรถยนต์เพื่อสร้างโอกาสในการขายรถยนต์ภายในนิทรรศการการธนาคารประจำปี
Money Expo ซึ่งเดินทางไปทั่วประเทศได้ และในส่วนของความเป็นเลิศทางด้านการบริการ
เราเข้าใจในความต้องการของลูกค้าผู้ใช้สินเชื่อและผู้จำหน่ายรถยนต์
เราจึงนำเสนอบริการอนุมัติสินเชื่อทุกวัน (ไม่เว้นวันหยุดและวันอาทิตย์)
ซึ่งเราเป็นรายแรกในธุรกิจสินเชื่อรถยนต์ซึ่งให้บริการที่สะดวกเป็นพิเศษเช่นนี้
แนวทางการให้บริการและการออกนวัตกรรมผลิตภัณฑ์โดยเน้นความต้องการของลูกค้าเป็นสำคัญนี้เป็นส่วนหนึ่งของความพยายามของเราในการขับเคลื่อนให้เกิดการเติบโตของธุรกิจกรุงศรีออโต้ของเรา

แหล่งที่มาของเงินทุน: ผู้ถือหุ้นของบริษัท ธนาคารกรุงศรีอยุธยาและหุ้นกู้ AYCAL

บัตรเครดิตกรุงศรี

(5) บริษัท อยุธยาคาร์ด เซอร์วิสเซส จำกัด

(6) บริษัท เจเนอรัล คาร์ด เซอร์วิสเซส จำกัด

(7) บริษัท บัตรกรุงศรีอยุธยา จำกัด

ประเภทของบริการ: ธุรกิจบัตรเครดิตของเครือกรุงศรียังคงรักษาส่วนแบ่งทางการตลาดอันดับต้นๆ
ของประเทศไทยได้ทั้งในแง่ของจำนวนบัตรและในแง่ของการใช้จ่ายผ่านบัตรโดยรวม
พอร์ทโฟลิโอบัตรเครดิตของเราประกอบด้วย บัตรเครดิตกรุงศรี (KCC) บัตรเครดิตโฮมโปร
บัตรเครดิตเซ็นทรัล บัตรเครดิตโรบินสันและบัตรเครดิตเอไอเอ
นอกจากนี้เรายังมีบัตรมาสเตอร์การ์ดและวีซ่าในพอร์ทโฟลิโอของเราอีกด้วย
ทำให้จำนวนบัญชีของเรามีทั้งหมด 2,350,941 บัญชี

รูปแบบการดำเนินธุรกิจแบบพันธมิตรของเราเป็นหนึ่งในปัจจัยความสำเร็จสำคัญที่ทำให้เราสามารถให้บริการลูกค้าได้ดียิ่งกว่า
เรามีบัตรเครดิตประเภทที่ออกร่วมกับพันธมิตรทั้งในรูปแบบที่ตอบสนองไลฟ์สไตล์ต่างๆ
และที่ออกร่วมกับห้างสรรพสินค้าเพื่อเพิ่มความน่าสนใจของบัตรเราในเซ็กเมนท์นั้นๆ ของตลาด

ด้วยแนวทางนี้เองเราจึงสามารถขยายขนาดตลาดบัตรเครดิตของประเทศไทยได้โดยมีการนวัตกรรมผลิตภัณฑ์และแคมเปญการตลาดแบบแบ่งเซ็กเมนท์ตามความต้องการของผู้บริโภคเป็นแรงขับเคลื่อนการเติบโตที่สำคัญ
แคมเปญ Event-Trigger-Marketing (ETM)
ของเราเป็นตัวอย่างหนึ่งที่ดีของการบริหารความสัมพันธ์กับลูกค้าและการนวัตกรรมในเชิงเทคนิค
ETM สามารถมอบข้อเสนอที่เหมาะสมให้กับลูกค้าที่มีคุณสมบัติครบถ้วนได้ถูกที่ถูกเวลา
ทั้งยังช่วยจูงใจให้เกิดความเป็นไปได้ที่ลูกค้าจะใช้บริการของเรามากยิ่งขึ้น ตำแหน่ง
(Positioning) ผลิตภัณฑ์ของบัตรเครดิตแต่ละใบของเรามีดังต่อไปนี้

บัตรเครดิตกรุงศรี (KCC): KCC เป็นบัตรเครดิตหลักของกลุ่มงานสินเชื่อเพื่อผู้บริโภคกรุงศรี KCC
เป็นบัตรเครดิตใบแรกในตลาดที่มอบข้อเสนอยกเว้นค่าธรรมเนียมรายปีตลอดชีพ
โดยมีลูกค้ากลุ่มครอบครัวเป็นลูกค้ากลุ่มหลัก
ในการนี้เราได้สร้างชื่อผลิตภัณฑ์และสิทธิประโยชน์ในการจับจ่ายอย่างจริงจังเพื่อให้สามารถบรรลุเป้าหมายการเป็น
“บัตรเครดิตอันดับหนึ่งในใจ” ได้หนึ่งในปัจจัยขับเคลื่อนการเติบโตของเราก็คือการมอบ “เงินคืน”
และ/หรือ “ส่วนลด” ให้กับผู้ถือบัตรเมื่อมีการใช้บัตรตามร้านค้าในชีวิตประจำวันต่างๆ
ซึ่งรวมถึงไฮเปอร์มาร์เก็ต ซูเปอร์มาร์เก็ต ห้างสรรพสินค้า สถานีบริการน้ำมันและร้านอาหาร
นอกจากนี้ KCC ยังใช้ช่องทางและเครื่องมือทางการตลาดที่หลากหลาย เช่น
การวิเคราะห์พฤติกรรมลูกค้าและการบริหารความสัมพันธ์กับลูกค้าเพื่อพัฒนาผลิตภัณฑ์และบริการทางการเงินและโปรโมชั่นที่สอดคล้องกับความต้องการของลูกค้าที่สุด
และ KCC ยังมีทางเลือกในการผ่อนชำระค่าสินค้าอัตราดอกเบี้ย 0%
สำหรับลูกค้าที่มีคุณสมบัติครบถ้วนด้วย

นอกเหนือจากผลิตภัณฑ์บัตรเครดิตทั่วไป KCC มีบริการบัตร KCC Corporate
สำหรับองค์กรเพื่อช่วยในการบริหารค่าใช้จ่ายที่เกิดจากการดำเนินการตามหน้าที่ของพนักงาน อาทิ
ค่าตั๋วเครื่องบิน โรงแรมและอาหารของพนักงานหรือผู้บริหาร บัตรแบบ Corporate
นี้ช่วยอำนวยความสะดวกในการแยกแยะค่าใช้จ่ายของบริษัทและของส่วนตัวออกจากกันพร้อมทั้งจัดให้มีรายงานสรุปรายการใช้จ่ายที่เกี่ยวข้องกับบริษัทอีกทางหนึ่ง

นอกจากนี้ KCC ยังมีผลิตภัณฑ์สินเชื่อส่วนบุคคล คือ KRUNGSRI DreamLoan
ซึ่งเป็นวงเงินฉุกเฉินที่เรามอบให้กับลูกค้าที่มีคุณสมบัติตรงตามเกณฑ์

บัตรเครดิตโฮมโปร: เครือกรุงศรีร่วมกับบริษัท โฮมโปรดักเซ็นเตอร์ จำกัด (มหาชน)
เพื่อออกบัตรเครดิตร่วมโฮมโปรวีซ่า ทั้งนี้
โฮมโปรเป็นศูนย์จำหน่ายผลิตภัณฑ์เพื่อบ้านแบบวันสต๊อประดับแนวหน้าของประเทศไทย ซึ่งมี 40
สาขาทั่วประเทศ จุดเด่นหลักประการหนึ่งของโฮมโปรคือส่วนลด 3%
สำหรับสินค้าที่นำมาจำหน่ายภายในร้าน
บัตรเครดิตโฮมโปรนี้มอบสิทธิประโยชน์ที่ผู้ถือบัตรสามารถใช้นอกห้างโฮมโปรได้คล้ายกับบัตรเครดิตกรุงศรี
ทั้งที่เกี่ยวกับอาหาร น้ำมันและการเดินทาง เป็นต้น

บัตรเครดิตเซ็นทรัล: เครือกรุงศรีร่วมกับห้างสรรพสินค้าเซ็นทรัล
ห้างสรรพสินค้าชั้นนำขนาดใหญ่ที่สุดของประเทศไทย
เพื่อออกบัตรเครดิตและบริการสินเชื่อส่วนบุคคลภายใต้ชื่อแบรนด์เซ็นทรัลโดยมีลูกค้าของห้างเซ็นทรัลเป็นกลุ่มลูกค้าเป้าหมายหลักเราสร้างประสบการณ์ช้อปปิ้งสุดพิเศษให้กับผู้ถือบัตรโดยการจัดกิจกรรมให้โดยเฉพาะ
อาทิ “เซ็นทรัลการ์ดเดย์” และ “พรีวิวเดย์” ก่อนกิจกรรมลดราคาครั้งใหญ่ทุกครั้งของห้าง
พร้อมมอบส่วนลด 5-10% สำหรับสินค้าราคาปกติที่ซื้อตลอดทั้งปีด้วย บัตรเครดิตเซ็นทรัลนี้
เป็นบัตรที่สามารถใช้ได้ทุกแห่งทั่วโลกเพราะเป็นบัตรที่ร่วมกับมาสเตอร์คาร์ด

ช่วงปลายปีที่แล้วเราได้ออกบัตรเครดิตอีกระดับหนึ่งพิเศษสำหรับลูกค้าเซ็นทรัลเท่านั้นในชื่อ
“ไวท์โกลด์” และวางตำแหน่งไว้ระหว่างบัตร “โกลด์” และ “แพลทตินัม” มีสิทธิประโยชน์ ได้แก่
ส่วนลด 5% ที่ห้างสรรพสินค้าเซ็นทรัล เงินคืน 2% ที่ท้อปส์ซูเปอร์มาร์เก็ตและแต้มโบนัสสะสม 10
เท่า ถ้าใช้บัตรที่ร้านค้าที่ร่วมรายการกับไวท์โกลด์ หรือที่เรียกว่า “inwhited zone”
เซ็กเมนท์นี้ครอบคลุมเหล่านักช้อปอายุน้อยชั้นกลางที่มีความพิถีพิถัน กระตือรือร้น
เชี่ยวชาญเรื่องเทคโนโลยีและมีฐานะทางการเงินที่ดี

ผลิตภัณฑ์สุดท้ายคือ Central Ploan
ซึ่งเป็นวงเงินสินเชื่อส่วนบุคคลที่เรามอบให้กับลูกค้าที่มีคุณสมบัติตรงตามเกณฑ์

บัตรเครดิตโรบินสัน:
เครือกรุงศรีร่วมกับห้างสรรพสินค้าโรบินสันออกบัตรโรบินสันวีซ่าให้กับฐานลูกค้าห้างโรบินสันซึ่งดำเนินการโดยเซ็นทรัลกรุ๊ปและมี
23 สาขาทั่วประเทศ บัตรนี้มอบส่วนลดเอ็กซ์คลูสีฟ 5%
สำหรับสินค้าราคาปกติซึ่งซื้อที่ห้างสรรพสินค้าโรบินสัน ร้าน B2S และร้าน Super Sport (ร้าน
B2S และร้าน Super Sport เป็นเพียงสองร้านในเครือเซ็นทรัลกรุ๊ปที่ให้ส่วนลดเอ็กซ์คลูสีฟนี้)
นอกจากนี้ผู้ถือบัตรยังจะได้รับสิทธิประโยชน์อื่นๆอีกเป็นจำนวนมากจากบริษัทในเครือเซ็นทรัล อาทิ
โฮมเวิร์คส์ ออฟฟิศดีโปท์ และพาวเวอร์บาย

บัตรพาวเวอร์บาย:
เครือกรุงศรีเป็นพันธมิตรกับห้างพาวเวอร์บายซึ่งเป็นผู้จัดจำหน่ายเครื่องใช้ไฟฟ้ารายใหญ่มี 65
สาขาทั่วประเทศ
ด้วยการออกบัตรพาวเวอร์บายเซลส์ไฟแนนซ์สำหรับใช้ผ่อนชำระค่าสินค้าที่ซื้อภายในห้างพาวเวอร์บาย

บัตรเครดิตเอไอเอ: เครือกรุงศรีร่วมกับเอไอเอ
ผู้ให้บริการประกันชีวิตอันดับหนึ่งของประเทศไทยในการออกบัตรเอไอเอวีซ่า
ซึ่งมีจุดเด่นในการเป็นบัตรเครดิตที่เน้นการมอบสิทธิประโยชน์ทางด้านสุขภาพ
พร้อมด้วยสิทธิประโยชน์อื่นๆ อีกมากมาย ลูกค้าสามารถใช้บัตรเครดิตเอไอเอจ่ายค่าเบี้ยประกัน
หรือรับส่วนลดตามโรงพยาบาลชั้นนำต่างๆ
พร้อมรับแต้มรีวอร์ดเพิ่มพิเศษสำหรับการใช้จ่ายที่เกี่ยวเนื่องกับสุขภาพและความงาม อาทิ สปา
ร้านขายยาและโรงพยาบาล
นอกจากนี้บัตรเครดิตเอไอเอวีซ่ายังมอบสิทธิประโยชน์สำหรับการใช้งานในชีวิตประจำวัน อาทิ
เงินคืน 1% ที่ซุปเปอร์มาร์เก็ตต่างๆ และคะแนนรีวอร์ด 3 เท่า
สำหรับการใช้งานบัตรในต่างประเทศ เป็นต้น

บัตรเครดิตแมนเชสเตอร์ยูไนเต็ดเป็นอีกบัตรหนึ่งที่เปิดตัวมาเพื่อสะท้อนตัวตนความเป็นแมนเชสเตอร์ยูไนเต็ดของเหล่าฟุตบอลแฟนคลับ
บัตรนี้มอบสิทธิประโยชน์ที่ร้านค้าซึ่งเป็นพันธมิตร อาทิ แมนเชสเตอร์ยูไนเต็ดเมก้าสโตร์
และร้านอาหารแมนเชสเตอร์ยูไนเต็ด

(8) บริษัท อยุธยา แคปปิตอล เซอร์วิสเซส จำกัด (กรุงศรี เฟิร์สช้อยส์
ให้บริการสินเชื่อผ่อนชำระ

สินเชื่อส่วนบุคคลและบัตรเครดิต)

เครือกรุงศรีสามารถรักษาส่วนแบ่งทางการตลาดด้วยบริการสินเชื่อส่วนบุคคล สินเชื่อผ่อนชำระ
และบัตรเครดิตด้วยจำนวนลูกค้าทั้งหมด 1,802,153 ราย
บริการสินเชื่อผ่อนชำระของเราเปิดตัวในปี 2537 โดย บริษัท จีอี แคปปิตอล (ประเทศไทย)
จำกัด ซึ่งเดิมเรียกว่า เฟิร์สช้อยส์
คุณสมบัติสำคัญที่เป็นจุดเด่นก็คือความสะดวกในการผ่อนชำระค่าสินค้าปลีก
โดยเริ่มด้วยหมวดเครื่องใช้ไฟฟ้าเป็นหลักก่อนจะขยายตัวไปยังหมวดอื่นๆ อาทิ
เทคโนโลยีสารสนเทศ หมวดตกแต่งซ่อมแซมบ้านและหมวดโทรศัพท์เคลื่อนที่
หลังจากนั้นทางบริษัทได้เพิ่มบริการสินเชื่อส่วนบุคคลเพื่อทำให้เฟิร์สช้อยส์คาร์ดเป็นบัตรที่มีสองบริการในบัตรใบเดียว
(2in1) อย่างแท้จริง จนเมื่อมีการรวมกิจการกับธนาคารกรุงศรีอยุธยาแล้ว
เฟิร์สช้อยส์จึงมีการเปลี่ยนชื่อเป็นกรุงศรี
เฟิร์สช้อยส์ซึ่งยังคงสถานะความเป็นบัตรที่มีสองบริการในบัตรใบเดียว
สำหรับบริการสินเชื่อผ่อนชำระ (นานสูงสุดถึง 48 เดือน)
และสินเชื่อส่วนบุคคลซึ่งมีทั้งแบบหมุนเวียนและแบบผ่อนเป็นงวดนานสูงสุดถึง 60 เดือน
ผู้สนใจสามารถสมัครได้โดยใช้เกณฑ์รายได้ต่ำกว่าเกณฑ์ผู้สมัครบัตรเครดิตปกติตามข้อบังคับของธนาคารแห่งประเทศไทย
กรุงศรี เฟิร์สช้อยส์มีจุดให้บริการผ่าน 27 สาขาและเคาน์เตอร์ให้บริการกว่า 250 แห่งทั่วประเทศ

จุดแข็งจุดหนึ่งของบัตรนี้คือการบริหารความสัมพันธ์กับผู้จัดจำหน่ายผลิตภัณฑ์
ปัจจุบันผู้จัดจำหน่ายผลิตภัณฑ์รายใหญ่กว่า 6,000 รายทั่วประเทศเลือกที่จะรับบัตรกรุงศรี
เฟิร์สช้อยส์และร่วมในรายการส่งเสริมการขายต่างๆ
นอกจากนี้เรายังมีความสัมพันธ์อันยาวนานกับผู้ผลิตเครื่องใช้ไฟฟ้า OEM รายสำคัญ เช่น Samsung
Sony Acer HP Dell Lenovo Panasonic Toshiba Philips Hitachi ฯลฯ
และมีการจัดโปรโมชั่นร่วมกับแบรนด์ดังเหล่านี้เพื่อผู้ถือบัตรกรุงศรี เฟิร์สช้อยส์
โดยในปีที่ผ่านมาเรามีการออกรายการส่งเสริมการขายกว่า 1,000 รายการ ที่มอบดอกเบี้ย 0%
และเงื่อนไขการผ่อนชำระนานสูงสุดถึง 48 เดือน
ในหลากหลายหมวดสินค้าเพื่อการครอบคลุมกลุ่มผลิตภัณฑ์มากที่สุดด้วย

กรุงศรี เฟิร์สช้อยส์ วีซ่า คาร์ด เป็นบัตรที่เปิดตัวในปี 2551
เพื่อเป็นการตอบสนองความต้องการของลูกค้าที่อยากมีบัตรเครดิตไว้ใช้จับจ่ายในชีวิตประจำวันนอกเหนือจากบริการสินเชื่อผ่อนชำระและสินเชื่อส่วนบุคคลที่มีระยะเวลาผ่อนชำระนานพิเศษ
ทำให้บัตรนี้กลายเป็นบัตรที่มีสามบริการในบัตรใบเดียว (3in1)
ซึ่งอำนวยความสะดวกในการใช้จ่ายทั่วไปด้วยความเป็นบัตรเครดิตบริการสินเชื่อผ่อนชำระ
(นานสูงสุดถึง 48 เดือน)
และสินเชื่อส่วนบุคคลซึ่งมีทั้งแบบหมุนเวียนและแบบผ่อนเป็นงวดนานสูงสุดถึง 60 เดือน โดยกรุงศรี
เฟิร์สช้อยส์ วีซ่า
คาร์ดนี้เน้นกลุ่มลูกค้าที่ผ่านเกณฑ์บัตรเครดิตแต่ยังต้องการสภาพคล่องทางการเงินด้วยระยะเวลาการชำระที่นานกว่า
ผู้จัดจำหน่ายผลิตภัณฑ์รายใหญ่กว่า 6,000
รายทั่วประเทศรับบัตรนี้เพื่อการผ่อนชำระค่าสินค้าในระยะเวลาที่นานยิ่งขึ้นทั้งแบบดอกเบี้ยปกติหรือดอกเบี้ย
0%

ปีนี้เป็นปีที่มีพัฒนาการที่สำคัญหลายประการหนึ่งในนั้นก็คือการตัดสินใจของห้างพาวเวอร์บายที่จะรับบัตรกรุงศรีเฟิร์สท์ช้อยซ์เป็นหนึ่งในช่องทางสำคัญสำหรับการผ่อนชำระค่าสินค้าของทางร้านด้วย
นอกจากบริการสินเชื่อผ่อนชำระแล้ว ธุรกิจบัตรแต่ละธุรกิจของเครือธนาคาร
ยังให้บริการสินเชื่อส่วนบุคคลสำหรับลูกค้าของบริษัทอีกด้วย โดยสินเชื่อส่วนบุคคลของกรุงศรี
เฟิร์สช้อยส์ก็เป็นผลิตภัณฑ์หลัก
ที่ช่วยสร้างรายได้ให้กับเครือธนาคารโดยมีปัจจัยขับเคลื่อนในการเติบโตที่สำคัญ คือ
ช่องทางการเบิกถอนเงินสดที่หลากหลาย อาทิ Hello Cash (ผ่านทางระบบ IVR) สาขากรุงศรี
เฟิร์สช้อยส์ เคาน์เตอร์กรุงศรี เฟิร์สช้อยส์และตู้เอทีเอ็มของทางธนาคาร

แหล่งที่มาของเงินทุน: ธนาคารกรุงศรีอยุธยา

(9) บริษัท ซีเอฟจี เซอร์วิส จำกัด

ประเภทของธุรกิจ: ให้บริการสินเชื่อโดยมีทะเบียนรถเป็นหลักประกัน ในรูปแบบของสัญญาเช่าซื้อ
และสัญญาเงินกู้แบบมีหลักประกันแก่ผู้เป็นเจ้าของรถทุกประเภท
บริษัทเริ่มเข้าสู่ตลาดสินเชื่อรายย่อยในปี 2550
โดยเข้าซื้อสินทรัพย์รวมถึงสาขาจากบริษัทท้องถิ่นซึ่งดำเนินธุรกิจด้านนี้มาตั้งแต่ปี 2523
ต่อมากลุ่มธนาคารกรุงศรีอยุธยา ได้เข้าซื้อหุ้นใหญ่ (99.99%) ของบริษัทฯ ในเดือนกันยายน 2552
ด้วยเครือข่ายสาขากว่า 180 สาขา บริษัท ซีเอฟจี เซอร์วิส
จึงเป็นบริษัทชั้นนำในธุรกิจสินเชื่อจำนำทะเบียนรถ โดยมีกลุ่มลูกค้าเป้าหมายหลักอยู่ในต่างจังหวัด
บริษัทได้พัฒนาธุรกิจให้เติบโตอย่างรวดเร็วด้วยความชำนาญการในการวิเคราะห์สินเชื่ออย่างมืออาชีพ
และความสัมพันธ์ที่แนบแน่นต่อชุนชนท้องถิ่น

ปีนี้ บริษัท ซีเอฟจี เซอร์วิส เป็นบริษัทที่เติบโตเร็วที่สุดในกลุ่มบริษัทของธนาคารกรุงศรีอยุธยา
โดยเติบโตกว่าร้อยละ 70 จากปีที่ผ่านมาจนมียอดลูกหนี้คงเหลือเกือบ 3 พันล้านบาท
มีการขยายเครือข่ายโดยเปิดสาขาใหม่กว่า 20 สาขา ปัจจุบันครอบคลุม 72 จังหวัด
ในปีนี้บริษัทยังได้มีการลงทุนครั้งใหญ่ในการปรับปรุงระบบปฏิบัติการสินเชื่อและระบบสนับสนุน
ซึ่งจะทำให้ระบบดังกล่าวสามารถรองรับการเติบโตในอนาคตของธุรกิจในปัจจุบัน
และจะเป็นพื้นฐานที่สำคัญในการพัฒนาธุรกิจสินเชื่อรายย่อย (Microfinance) ของบริษัทในอนาคต

ตลาดและการแข่งขัน: บริษัทฯ ดำเนินธุรกิจภายใต้ชื่อการค้า “ศรีสวัสดิ์ เงินติดล้อ”
และแข่งขันโดยตรงกับคู่แข่งทั้งในระดับภาคและระดับท้องถิ่น ซึ่งส่วนใหญ่ดำเนินธุรกิจแบบครอบครัว
โดยบริษัทฯ มุ่งที่จะครองความเป็นผู้นำในตลาดที่ยังมีการกระจายตัวอยู่มาก
บริษัทสร้างความแตกต่างจากคู่แข่งโดยมีแนวปฏิบัติในการเสนอสินเชื่อที่ยุติธรรมและโปร่งใสสอดคล้องกับหลักมาตรฐานสากล
ซึ่งคณะผู้บริหารเชื่อว่าจะสร้างความพึงพอใจในระยะยาวต่อลูกค้า “ศรีสวัสดิ์ เงินติดล้อ”
เป็นที่รู้จักอย่างกว้างขวางในความสามารถในการให้เงินสินเชื่อแก่ลูกค้าเจ้าของรถจักรยานยนต์ภายใน
30 นาที ในปีนี้บริษัทฯ ได้เริ่มโครงการโฆษณาเพื่อสร้างแบรนด์ในระดับประเทศเป็นครั้งแรก
เพื่อเสริมสร้างการรับรู้ของลูกค้า และเพิ่มการเติบโตของธุรกิจในอนาคต

แหล่งที่มาของเงินทุน: ธนาคารกรุงศรีอยุธยา

(10) บริษัท อยุธยา โทเทิล โซลูชั่น จำกัด (มหาชน)

ประเภทของบริการ: ธุรกิจ เช่าซื้อนี้อยู่ในกระบวนการพิจารณาการโอน และ/หรือการรวมธุรกิจ
ตามความเหมาะสมเข้ากับบริษัท อยุธยา แคปปิตอล ออโต้ ลีส จำกัด (มหาชน)
เราคาดว่าการดำเนินการดังกล่าวจะแล้วเสร็จประมาณ ภายในมิถุนายน 2554
ธุรกิจดังกล่าวมีผลประกอบการดีมากแม้ว่าจะไม่มีการเพิ่มลูกค้าใหม่ในขณะที่บริษัทอยู่ในช่วงของการเปลี่ยนแปลง
ทั้งนี้การให้บริการลูกค้าต่างๆ ยังคงเดิมทุกประการ

แหล่งที่มาของเงินทุน : ผู้ถือหุ้นของบริษัทและธนาคารกรุงศรีอยุธยา

(11) บริษัท อยุธยา ออโต้ ลีส จำกัด (มหาชน)

ประเภทของบริการ: ธุรกิจเช่าซื้อรถยนต์นี้อยู่ในกระบวนการพิจารณาโอน
และ/หรือการรวมธุรกิจตามความเหมาะสมเข้ากับบริษัท อยุธยา แคปปิตอล ออโต้ ลีส จำกัด
(มหาชน) เราคาดว่าการดำเนินการดังกล่าวจะแล้วเสร็จประมาณภายในมิถุนายน 2554

แหล่งที่มาของเงินทุน: ผู้ถือหุ้นของบริษัทและธนาคารกรุงศรีอยุธยา

(12) บริษัทหลักทรัพย์ กรุงศรีอยุธยา จำกัด (มหาชน)

ประเภทของบริการ: ค้าหลักทรัพย์ โดยสามารถแบ่งออกได้เป็น 4 ประเภท ดังนี้

 ธุรกิจนายหน้าซื้อขายหลักทรัพย์: AYS
ให้บริการเป็นนายหน้าหรือตัวแทนซื้อขายหลักทรัพย์ประเภทตราสารทุน (หุ้น) และตราสารอนุพันธ์
(Derivatives) หมายเลขสมาชิก 29 ของตลาดหลักทรัพย์แห่งประเทศไทย
โดยให้บริการกับนักลงทุนรายย่อย บุคคลทั่วไป และนักลงทุนสถาบันในประเทศ
มีจำนวนสาขาการให้บริการรวม 8 สาขา (ณ ธันวาคม 2553) ในกรุงเทพฯ และต่างจังหวัด
บริษัทมีทีมงานด้านการตลาด
และด้านการวิเคราะห์หลักทรัพย์ที่มีประสบการณ์สูงเพื่อให้คำแนะนำและคำปรึกษาการลงทุนต่อนักลงทุน
ทั้งในด้านปัจจัยพื้นฐานและปัจจัยทางเทคนิค ผู้ลงทุนสามารถเข้าซื้อขายหลักทรัพย์ผ่านบริษัท
และหรือซื้อขายด้วยตนเองผ่านระบบอินเทอร์เน็ต

 ธุรกิจวาณิชธนกิจ: AYS ให้บริการงานด้านวาณิชธนกิจ (Investment Banking)
ที่ปรึกษาทางการเงิน (Financial Advisory) กับบริษัททั่วไป
บริษัทจดทะเบียนในตลาดหลักทรัพย์แห่งประเทศไทย
และได้รับใบอนุญาตจากสำนักงานคณะกรรมการกำกับหลักทรัพย์และตลาดหลักทรัพย์
ประเภทงานแบ่งได้ดังนี้ การออกเสนอขายหลักทรัพย์ เป็นที่ปรึกษาทางการเงินทั่วไป
ที่ปรึกษาทางการเงินอิสระ การปรับโครงสร้างหนี้และฟื้นฟูกิจการ
การควบรวมกิจการและการซื้อขายกิจการ พร้อมกันนี้ยังรวมถึงการจัดจำหน่ายหลักทรัพย์
(Underwriting Service)
ด้วยการเป็นผู้จัดจำหน่ายและรับประกันการจำหน่ายทั้งหลักทรัพย์ประเภทหนี้และประเภททุน

 ธุรกิจการลงทุน : AYS มีนโยบายการลงทุนทั้งในตราสารทุน
(หลักทรัพย์จดทะเบียนในตลาดหลักทรัพย์) ตราสารหนี้ หุ้นกู้ตราสารอนุพันธ์ หน่วยลงทุน
ทั้งในระยะสั้นและระยะยาว

 ธุรกิจจัดการกองทุนส่วนบุคคล: AYS
มีการบริหารและจัดการกองทุนส่วนบุคคลเพื่อให้บริการตามแต่ละลักษณะและวัตถุประสงค์ของลูกค้า

ตลาดและการแข่งขัน: ในปี 2553 ตลาดหลักทรัพย์แห่งประเทศไทย (รวมตลาด MAI)
มีมูลค่าตลาดทั้งสิ้น 7.03 ล้านล้านบาท โดยมีอัตราการเติบโตสูงถึงร้อยละ 58.8 เมื่อเทียบกับปี
2552 นอกจากนี้ยังมีมูลค่าการซื้อขายหลักทรัพย์เฉลี่ยรายวัน 2.9 หมื่นล้านบาท (รวม
Proprietary Trading) สูงขึ้นจาก 1.82 หมื่นล้านบาทในปี 2552 AYS
มีส่วนแบ่งการตลาดในปี 2553 ที่ร้อยละ 2.12 อยู่ในอันดับ 21 จากจำนวนบริษัทหลักทรัพย์ทั้งสิ้น
35 ราย ลดลงเมื่อเทียบกับปี 2552 ที่มีส่วนแบ่งตลาดเป็นอันดับ 11 คิดเป็นร้อยละ 3.29
แม้ว่าส่วนแบ่งตลาดจะลดลงแต่สาระสำคัญเกิดจากสภาวะตลาดในปี 2553
มีความผันผวนสูงจากภาวะการเมือง การชุมนุมกลุ่มเสื้อแดงและเหตุจลาจลครั้งใหญ่ในกรุงเทพฯ
และหัวเมืองใหญ่สำคัญ ได้ส่งผลต่อสภาวะเศรษฐกิจไทยและการลงทุนในช่วงครึ่งปีแรก
โดยสำนักงานใหญ่ AYS ในเวลานั้น ตั้งอยู่ในสถานที่เกิดเหตุ The Offices @ Central World
ได้รับผลกระทบอย่างรุนแรงจากเหตุเพลิงไหม้ตึก ZEN Department Store
อย่างไรก็ตามด้วยสปิริต ความเป็นมืออาชีพ
และร่วมมือร่วมใจของพนักงานในองค์กรอย่างจริงจังต่อการบริการแก่ลูกค้าเพื่อไม่ให้ลูกค้ารับผลกระทบทำให้บริษัทสามารถฝ่าฟันอุปสรรคดังกล่าวมาได้
จนถึงเดือนกรกฎาคม 2553 ปัจจุบัน AYS ได้ย้ายบริษัทมาที่อาคารกรุงศรีอยุธยา จำกัด (มหาชน)
สำนักเพลินจิต ซึ่งสามารถช่วยประหยัดค่าใช้จ่ายด้านค่าเช่าลงกว่าร้อยละ 50 ต่อเดือน

แม้ว่าสภาวะการลงทุนในครึ่งปีแรก 2553 นั้นอยู่ในสภาวะอ่อนแอและไร้เสถียรภาพ
ส่งผลกระทบต่อส่วนแบ่งการตลาดของบริษัท แต่หากประเมินรายได้ทั้งปี 2553 นั้น AYS
ยังสามารถแสดงอัตราการเติบโตของรายได้เพิ่มขึ้นร้อยละ 19.35 เมื่อเทียบกับปี 2552
โดยสัดส่วนรายได้จากการซื้อขายหลักทรัพย์คิดเป็นร้อยละ 82.6
ของรายได้รวมมีอัตราการเติบโตสูงถึงร้อยละ 34.82 จากปี 2552
ในขณะที่รายได้จากการซื้อขายตราสารอนุพันธ์มีสัดส่วนร้อยละ 5.4 ของรายได้รวม
มีอัตราการเติบโตร้อยละ 13.1 จากปี 2552 ในด้านค่าใช้จ่ายแม้ว่าจะเพิ่มขึ้นร้อยละ 7
แต่มีอัตราเติบโตที่ต่ำกว่าฐานรายได้อยู่มาก ส่งผลให้กำไรสุทธิของบริษัทเพิ่มขึ้นเป็น 64.7 ล้านบาท
เติบโตอย่างมีสาระสำคัญถึงร้อยละ 145 เมื่อเทียบกับปี 2552

หากประเมินย้อนหลังในปี 2552 บริษัทมีรายได้จากฐานนักลงทุนสถาบันเพียง 29.48 ล้านบาท
แบ่งเป็นรายได้จาก Sub-Broker 16.17 ล้านบาทและรายได้อื่นๆ รวม 13.3 ล้านบาท
ในขณะที่ปี 2553
ฝ่ายวิเคราะห์หลักทรัพย์ได้ดำเนินแผนงานเชิงรุกตามนโยบายการเพิ่มฐานลูกค้าจากรายย่อยเข้าสู่นักลงทุนสถาบันด้วยการจัด
Roadshows ให้กับนักลงทุนประเภทกองทุนสถาบัน 5 ครั้งให้กับ 9
กองทุนรวมในประเทศซึ่งเป็นฐานลูกค้ารายใหม่ (ไม่รวม AYF) เป็นประจำในแต่ละไตรมาส
รวมถึงการจัดงาน Corporate Events
ให้กับกองทุนกลุ่มเป้าหมายร่วมกับทีมการตลาดด้านนักลงทุนสถาบัน
ส่งผลให้รายได้จากฐานนักลงทุนสถาบันเติบโตอย่างมีนัยสำคัญที่ร้อยละ 27.7 ในปี 2553
โดยแบ่งเป็นรายได้จาก Sub-Broker เพิ่มขึ้นเป็น 17.05
ล้านบาทและรายได้จากฐานลูกค้าสถาบันอื่นอีก 20.59 ล้านบาท

นอกเหนือจากนี้ในฐานลูกค้ารายย่อย AYS ได้มีการเปิดสาขา Mini Branch
ใหม่ซึ่งตั้งอยู่ในสาขาของธนาคารกรุงศรีอยุธยา สาขานครราชสีมา
โดยเป็นการตอบสนองนโยบายของกลุ่มกรุงศรีฯ ภายใต้ One Krungsri Policy
และยังมีการจัดกิจกรรมทางตลาดเพื่อให้เข้าถึงกลุ่มลูกค้าของธนาคารเช่น
การจัดส่งบทวิเคราะห์ฉบับ SMS การเป็นวิทยากรจากฝ่ายวิเคราะห์ฯ
เพื่อบรรยายการลงทุนให้กับกลุ่มลูกค้าธนาคารกรุงศรีฯ และเสริมสร้างความสัมพันธ์
แนะนำบริษัทให้เป็นที่รู้จักกับกลุ่มลูกค้า Wealth ของทางธนาคาร ซึ่งในอนาคต AYS
ยังมีแผนงานเชิงรุกเพื่อเพิ่มศักยภาพและ Synergy ภายใต้ One Krungsri
เตรียมพร้อมไว้สำหรับการขยายฐานลูกค้าและรายได้ของบริษัทต่อไป

แหล่งที่มาของเงินทุน: บริษัทมีแหล่งที่มาของเงินทุนจากส่วนของผู้ถือหุ้น
และบริษัทได้จัดหาเงินบางส่วนจากการกู้ยืมเพื่อใช้เป็นแหล่งเงินทุนสำรองให้เกิดความคล่องตัวในการดำเนินธุรกิจ

(13) บริษัทหลักทรัพย์จัดการกองทุน อยุธยา จำกัด

ลักษณะบริการ: บริษัทหลักทรัพย์จัดการกองทุน อยุธยา จำกัด (“บลจ. อยุธยา” หรือ “บริษัทฯ”)
เป็นหนึ่งในบริษัทที่ประกอบธุรกิจทางด้านการจัดการกองทุนชั้นนำของประเทศไทย
ซึ่งนำเสนอผลิตภัณฑ์และบริการเกี่ยวกับการลงทุนที่หลากหลายและครบวงจร อาทิเช่น ตราสารทุน
ตราสารหนี้ ดัชนีสินค้าโภคภัณฑ์ และอสังหาริมทรัพย์ ให้กับลูกค้ารายย่อย ลูกค้าบุคคล ลูกค้าองค์กร
และนักลงทุนสถาบัน โดยลูกค้าสามารถลงทุนในหลักทรัพย์ดังกล่าวผ่านกองทุนทั้ง 4 ประเภท ดังนี้
กองทุนรวม (Mutual Fund) กองทุนส่วนบุคคล (Private Fund) กองทุนสำรองเลี้ยงชีพ
(Provident Fund) และกองทุนอสังหาริมทรัพย์ (Property Fund)

ภารกิจหลักของ บลจ. อยุธยา คือ
การสร้างผลตอบแทนที่มั่นคงและสอดคล้องกับผลตอบแทนที่ลูกค้าคาดว่าจะได้รับบนระดับความเสี่ยงที่ลูกค้ายอมรับได้
ทั้งนี้การบริหารจัดการลงทุนของบริษัทฯ ตั้งอยู่บนหลักการ 3 หลักการ ดังนี้
ต้องมีกระบวนบริหารการลงทุน
ที่รอบคอบระมัดระวังมีระบบปฏิบัติการลงทุนที่มีประสิทธิภาพและประสิทธิผล
และท้ายสุดมีทีมผู้จัดการกองทุนที่เชี่ยวชาญและมีความมุ่งมั่น

นอกจากนี้ เพื่อให้การลงทุนของ บลจ. อยุธยา
เป็นไปอย่างรอบคอบและถูกต้องตามนโยบายการลงทุนของแต่ละกองทุน
รวมทั้งกฎระเบียบของสำนักงานกำกับหลักทรัพย์และตลาดหลักทรัพย์ (ก.ล.ต.) นั้น บลจ.
อยุธยาจึงเป็นหนึ่งในบริษัทจัดการกองทุนเพียงไม่กี่แห่งในประเทศไทยที่ติดตั้งระบบ Charles
River Investment Management System (CRIMs)
สำหรับทีมผู้จัดการกองทุนเพื่อใช้ในการปฏิบัติการลงทุน

บลจ. อยุธยาตระหนักดีว่า ความแข็งแกร่งของบริษัทฯ นั้นขึ้นอยู่กับความเชี่ยวชาญ ความสามารถ
และความตั้งใจจริงของพนักงานในการตอบสนองความต้องการที่หลากหลายของลูกค้าได้
และสามารถสร้างผลสำเร็จให้แก่บริษัทฯ ดังนั้น บลจ. อยุธยา
จึงมุ่งมั่นที่จะพัฒนาความสามารถของพนักงานผ่านโปรแกรมอบรมสัมนาที่จัดขึ้นทั้งภายในและภายนอกบริษัทฯ
นอกจากนี้ บริษัทฯ ยังมีระบบการจ่ายค่าตอบแทนที่น่าสนใจแก่พนักงานที่มีผลงานดีเยี่ยม
เพื่อดึงดูดคนที่มีความสามารถให้สนใจมาร่วมงานกับบริษัทฯ
และรักษาพนักงานที่มีผลงานดีให้อยู่กับริษัทฯ ต่อไป ดังนั้น ผลงานที่ยอดเยี่ยมของทีมผู้จัดการกองทุน
ของ บลจ. อยุธยา ในช่วง 3-5 ปีที่ผ่านมา เป็นบทพิสูจน์อย่างดีว่า บริษัทฯ
มีระบบการจ่ายค่าตอบแทนที่อิงกับผลงานของพนักงานอย่างแท้จริง

ในปี 2553 บลจ. อยุธยา ได้จัดตั้งกองทุนใหม่ๆ ขึ้นอย่างต่อเนื่อง
เพื่อเพิ่มทางเลือกในการลงทุนที่หลากหลาย
และมีความเหมาะสมกับรูปแบบความเสี่ยงและผลตอบแทนที่แตกต่างกันของลูกค้าแต่ละรายมากขึ้น
โดยบริษัทฯ ได้ร่วมมือกับบริษัทจัดการกองทุนที่มีชื่อเสียงระดับโลกหลายแห่ง

ในไตรมาสแรกของปี 2553 บลจ. อยุธยา
ได้จัดตั้งกองทุนเปิดที่ลงทุนในตลาดหุ้นต่างประเทศจำนวน 2 กอง คือ กองทุนเปิดอยุธยาไชน่าอิควิตี้
(AYFCHINA) และกองทุนเปิดลาตินอเมริกาอิควิตี้ (AYFLATAM) ทำให้ลูกค้าของบริษัทฯ
สามารถกระจายความเสี่ยงในการลงทุนไปสู่ตลาดหุ้นในต่างประเทศได้อีกด้วย

นอกจากนี้ ในเดือนกันยายน 2553 บลจ. อยุธยาได้ร่วมมือกับ PIMCO
บริษัทจัดการกองทุนที่ก่อตั้งโดย นายบิล กรอส (Bill Gross) ซึ่งเป็นที่รู้จักกันอย่างดีในนาม
“Bond King” เพื่อจัดตั้งกองทุนเปิดกรุงศรีโทเทิลรีเทิร์นบอนด์ (KF-TRB) เพื่อลงทุนในกองทุน
PIMCO Total Return Bond Fund ซึ่งจัดว่าเป็นกองทุนตราสารหนี้ที่ใหญ่ที่สุดในโลก โดยบริษัทฯ
สามารถปิดการเสนอขายกองทุนครั้งแรก (IPO) ได้ที่จำนวนประมาณ 5,000 ล้านบาท
ซึ่งถือได้ว่าเป็นกองทุนที่ลงทุนในต่างประเทศกองแรกที่มีจำนวนการเสนอขายครั้งแรกที่สูงที่สุดของบริษัทฯ
เลยทีเดียว

มากไปกว่านั้น ในปี 2553 กองทุนตราสารทุนหลายกองของ บลจ. อยุธยา
สามารถสร้างผลตอบแทนติดอันดับหนึ่งในสามของอุตสาหกรรมเมื่อเปรียบเทียบจากผลตอบแทนของอุตสาหกรรมที่จัดโดย
Lipper

อันดับผลตอบแทนของกองทุนตราสารทุน:

  ----------- --------------------------------- ------------ ----------------
                                                YTD Return   Outperformance

  Rank        Name                              %            %

  3           AYF Dividend Stock                61.80        21.20

  4           Krungsri Value Stock              61.17        20.57

  31          AYF Enhanced SET50                47.10        6.50

  37          KRUNGSRI Dynamic Dividend         45.13        4.53

  46          AYF Star Dynamic                  44.09        3.49

              Set Index                         40.60        0.00
  ----------- --------------------------------- ------------ ----------------

หมายเหตุ: ข้อมูลผลตอบแทนจาก Lipper ณ วันที่ 30 ธันวาคม 2553

อันดับผลตอบแทนของกองทุนหุ้นระยะยาว (LTF):

  ----------- --------------------------------- ------------ ----------------
                                                YTD Return   Outperformance

  Rank        Name                              %            %

  1           AYF Dividend Stock Long Term      61.90        21.30
              Equity                                         

  14          AYF SET50 Long Term Equity        43.02        2.42

  19          AYF Dividend Stock Long Term      41.18        0.58
              Equity                                         

              Set Index                         40.60        0.00
  ----------- --------------------------------- ------------ ----------------

หมายเหตุ: ข้อมูลผลตอบแทนจาก Lipper ณ วันที่ 30 ธันวาคม 2553

อันดับผลตอบแทนของกองทุนเพื่อการเลี้ยงชีพ (RMF)

  ----------- --------------------------------- ------------ ----------------
                                                YTD Return   Outperformance

  Rank        Name                              %            %

  1           AYF Dividend Stock RMF            61.71        21.11

  8           AYF SET100 RMF                    41.03        0.43

              Set Index                         40.60        0.00
  ----------- --------------------------------- ------------ ----------------

หมายเหตุ: ข้อมูลผลตอบแทนจาก Lipper ณ วันที่ 30 ธันวาคม 2553

ด้วยความมุ่งมั่นที่จะมอบบริการที่ยอดเยี่ยมให้กับลูกค้า ตั้งแต่ปี 2552 เป็นต้นมา
ธุรกิจกองทุนสำรองเลี้ยงชีพจัดให้มีการให้บริการ “ลูกจ้างเลือกลงทุน” (Employee’s choice)
โดยระบบดังกล่าวทำให้ลูกค้าสามารถเลือกลงทุนผ่านกองทุนรวมของบริษัทฯ
ที่มีนโยบายการลงทุนที่หลากหลาย และเหมาะสมกับระดับความเสี่ยงและผลตอบแทนที่ลูกค้าต้องการ

นอกจากนั้น บลจ. อยุธยา
ยังสนับสนุนการพัฒนาความรู้เกี่ยวกับการลงทุนในกองทุนให้กับลูกค้าและบุคคลทั่วไปที่มีความสนใจผ่านการจัดสัมนาในหัวข้อเรื่องต่างๆ
บริษัทฯ
เชื่อว่าหากนักลงทุนไทยมีความรู้ความเข้าใจเกี่ยวกับแนวคิดของความเสี่ยงและผลตอบแทนมากเท่าใด
จะส่งผลให้เกิดการเติบโตในระยะยาวของบริษัทฯ ในอนาคตได้อีกทางหนึ่งด้วย

ผลสำเร็จในปี 2553: ที่ผ่านมา
เครือข่ายการจัดจำหน่ายกองทุนที่กว้างขวางและสามารถเข้าถึงลูกค้าได้อย่างทั่วถึงเป็นปัจจัยหลักที่สร้างความสำเร็จให้กับบริษัทจัดการกองทุนในประเทศไทย
บลจ. อยุธยา ในฐานะบริษัทในเครือของธนาคารกรุงศรีอยุธยา
จึงมีความได้เปรียบในการจัดจำหน่ายกองทุนผ่านเครือข่ายสาขาของธนาคารที่มีมากกว่า 580
ทั่วประเทศ ในขณะเดียวกัน บริษัทฯ
ยังพยายามที่จะเสริมความแข็งแกร่งของเครือข่ายการจัดจำหน่ายกองทุนผ่านช่องทางการจำหน่ายของบริษัทฯ
เอง และผ่านตัวแทนขายรายอื่นๆ อีกด้วย นอกจากนี้
ลูกค้าสามารถทำการซื้อขายหรือสับเปลี่ยนกองทุนผ่านช่องทางอื่นๆ อาทิเช่น ผ่าน ATM โทรศัพท์
หรือผ่านเว็บไซต์ของบริษัท (AYF@access)
ด้วยการสนับสนุนเป็นอย่างดีจากธนาคารและความสามารถในการบริหารจัดการกองทุนของ บลจ.
อยุธยา ทำให้สินทรัพย์ภายใต้การบริหารเพิ่มสูงขึ้น โดย ณ วันที่ 31 ธันวาคม 2553 มีจำนวน
88,947 ล้านบาท เติบโตขึ้นร้อยละ 34 ในขณะที่การเติบโตของอุตสาหกรรมอยู่เพียงร้อยละ 9.3
เท่านั้น

ในปี 2553 บลจ. อยุธยา มีรายได้จากค่าธรรมเนียมบริการทั้งสิ้นจำนวน 518 ล้านบาท
เติบโตสูงขึ้น
เนื่องจากผลตอบแทนที่ดีของกองทุนตราสารทุนและจำนวนลูกค้าที่เพิ่มขึ้นจากกองทุนส่วนบุคคล
รวมทั้งยอดขายที่สูงขึ้นมากของกองทุนลดหย่อนภาษี (LTF และ RMF) บริษัทฯ มีกำไรสุทธิจำนวน
57 ล้านบาท เติบโตร้อยละ 63 เนื่องมาจากบริษัทฯ สามารถควบคุมค่าใช้จ่ายได้ดี ดังนั้น
อัตราส่วนค่าใช้จ่ายต่อรายได้ของบริษัทฯ ปรับตัวลดลงถึงร้อยละ 10 มาอยู่ที่ร้อยละ 75

เมื่อวันที่ 18 กันยายน 2552 บลจ. อยุธยา ได้เข้าซื้อหุ้นทั้งหมดของบริษัทหลักทรัพย์จัดการกองทุน
รวม พรีมาเวสท์ จำกัด (“บลจ. พรีมาเวสท์”) การเข้าซื้อหุ้นดังกล่าว
เป็นการจัดโครงสร้างของบริษัทในกลุ่มธนาคารให้มีความชัดเจนมากยิ่งขึ้น
เป็นการดำเนินการเชิงกลยุทธ์ที่จะเพิ่มศักยภาพการแข่งขันในธุรกิจจัดการกองทุนรวมของธนาคาร
และเพิ่มประสิทธิภาพในการบริหารจัดการให้มีความประหยัดจากขนาด (Economies of Scale)
ที่ดีขึ้น โดยที่สินทรัพย์ภายใต้การบริหารของ บลจ. พรีมาเวสท์ จำนวนประมาณ 12,000 ล้านบาท
และลูกค้าอีกจำนวนประมาณ 10,000 คน ได้ถูกโอนย้ายมาอยู่ภายใต้การจัดการของ บลจ. อยุธยา
ตั้งแต่วันที่ 19 ตุลาคม 2553

อย่างไรก็ตามเมื่อวันที่ 28 ตุลาคม 2553 บลจ. อยุธยาได้ดำเนินการขายหุ้นทั้งหมดของ บลจ.
พรีมาเวสท์ เป็นที่เรียบร้อยแล้ว ดังนั้น บลจ. พรีมาเวสท์ จึงไม่ใช่บริษัทลูกของ บลจ. อยุธยา
และบริษัทในเครือธนาคารอีกต่อไป

แหล่งที่มาของเงินทุน: เงินหมุนเวียนของบริษัทฯ และเงินกู้จากธนาคารกรุงศรีอยุธยา

บริษัทในกลุ่มธุรกิจสนับสนุน

(1) บริษัท สยามเรียลตี้แอนด์เซอร์วิส จำกัด

ประเภทของบริการ: บริษัทดำเนินธุรกิจให้บริการด้านบุคลากร
และจัดหารถยนต์ให้เช่าแก่ธนาคารและบริษัทในเครือ
ซึ่งเป็นไปตามที่ธนาคารแห่งประเทศไทยกำหนดขอบเขตไว้ โดยธุรกิจของบริษัทแบ่งออกเป็น 2 กลุ่ม
ดังนี้

(1.1) จัดหาและให้บริการด้านบุคคลากร เช่น พนักงานขับรถ แม่บ้าน พนักงานส่งเอกสาร
พนักงานรักษาความปลอดภัย และอื่นๆ ให้แก่ธนาคารกรุงศรีอยุธยา จำกัด (มหาชน)
และบริษัทในเครือ

(1.2)
ให้บริการรถยนต์ให้เช่าแก่ธนาคารกรุงศรีอยุธยาและบริษัทในเครือภายใต้ขอบเขตที่กำหนดโดยธนาคารแห่งประเทศไทย

ตลาดและการแข่งขัน:
เนื่องจากบริษัทฯให้บริการดังกล่าวข้างต้นแก่ธนาคารกรุงศรีอยุธยาเนื่องจากเป็นผู้ถือหุ้นรายเดียวของบริษัทฯ
ทำให้บริษัทฯ ไม่มีคู่แข่งขันในตลาดและในปี 2553
บริษัทฯได้ขยายบริการไปยังบริษัทในเครือของธนาคารด้วย

แหล่งที่มาของเงินทุน: ธนาคารกรุงศรีอยุธยา

(2) บริษัท โทเทิล เซอร์วิสเซส โซลูชั่นส์ จำกัด (มหาชน)

ประเภทของบริการ: บริษัทนี้ให้บริการเรียกเก็บชำระหนี้ตลอดจนถึงขั้นตอนของการดำเนินคดี
บริการหลักของบริษัทฯ ครอบคลุมการเรียกเก็บชำระหนี้ของผลิตภัณฑ์ที่ไม่มีหลักประกัน อาทิ
สินเชื่อส่วนบุคคล บัตรเครดิตและสินเชื่อเพื่อการผ่อนชำระค่าสินค้า
ลูกค้าของเราส่วนมากเป็นบริษัทย่อย เช่น บริษัท อยุธยา แคปปิตอล เซอร์วิสเซส จำกัด บริษัท
เจเนอรัล คาร์ด เซอร์วิสเซส จำกัด บริษัท บัตรกรุงศรีอยุธยา จำกัด บริษัท เทสโก้ คาร์ด
เซอร์วิสเซส จำกัด บริษัท อยุธยาคาร์ด เซอร์วิสเซส จำกัด และธนาคารกรุงศรีอยุธยา จำกัด
(มหาชน)

ตลาดและการแข่งขัน: บริษัท โทเทิล เซอร์วิสเซส โซลูชั่นส์ จำกัด (มหาชน)
มีความเชี่ยวชาญในการเรียกเก็บหนี้ตลอดจนดำเนินคดีตามกฎหมายจากผลิตภัณฑ์ที่ไม่มีหลักประกัน
เราใช้เทคโนโลยีโทรศัพท์อัตโนมัติขั้นสูงเพื่อเข้าถึงลูกค้าอย่างมีประสิทธิภาพ
กระบวนการทั้งหมดออกแบบโดยคำนึงถึงลูกค้าเป็นหลักและสอดคล้องกับข้อบังคับของธนาคารแห่งประเทศไทยเป็นอย่างดี
บริษัทฯ ได้รับการจัดอันดับต้นๆ
ในธุรกิจการเรียกเก็บหนี้จากประสิทธิภาพในการเรียกเก็บสูงและการปฏิบัติตามกฎข้อบังคับต่างๆ
เรามีการทดสอบและปฏิบัติใช้กลยุทธ์ใหม่ๆ
อย่างต่อเนื่องและสามารถมอบผลการดำเนินงานที่ดีเยี่ยมเหนือความคาดหวังของลูกค้าได้แม้ในปีที่เศรษฐกิจไม่สู้ดีนัก

แหล่งที่มาของเงินทุน: ผู้ถือหุ้นของบริษัท

(3) บริษัท ควอลิตี้ ไลฟ์ แอสชัวรันส์ โบรกเกอร์ จำกัด

ประเภทของบริการ: นายหน้าประกันชีวิตจดทะเบียนเมื่อวันที่ 4 มิถุนายน 2550
ด้วยทุนจดทะเบียนสองล้านบาท

ตลาดและการแข่งขัน: นโยบายของบริษัทคือการแนะนำผลิตภัณฑ์ด้านการประกันชีวิต
ประกันอุบัติเหตุส่วนบุคคล ประกันสุขภาพและประกันคุ้มครองวงเงินบัตรเครดิต
และสินเชื่อส่วนบุคคลให้กับลูกค้าของบริษัท เจเนอรัล คาร์ด เซอร์วิสเซส จำกัด บริษัท
บัตรกรุงศรีอยุธยา จำกัด และบริษัท อยุธยา แคปปิตอล เซอร์วิสเซส จำกัด
ธุรกิจประกันชีวิตยังคงเติบโตอย่างต่อเนื่องจากการที่ผู้บริโภคฟื้นตัวตามภาวะเศรษฐกิจ บริษัทฯ
คาดว่าจะสามารถเพิ่มยอดขายได้ร้อยละ 15 จากการขยายประเภทของผลิตภัณฑ์
การเข้าเป็นพันธมิตรกับบริษัทประกันใหม่ๆ การแบ่งเซ็กเมนท์ของลูกค้า
รวมทั้งการแนะนำผลิตภัณฑ์ให้กับบริษัทอื่นๆ ทั้งนี้ทางบริษัทฯ
จะยังคงมอบผลิตภัณฑ์ประกันชีวิตแบบสะสมทรัพย์
และแบบกำหนดระยะเวลาการรับประกันจากพันธมิตรซึ่งเป็นบริษัทประกันชีวิตที่ผ่านการคัดสรรเป็นอย่างดี

แหล่งที่มาของเงินทุน: บริษัท อยุธยา แคปปิตอล เซอร์วิสเซส จำกัด

(4) บริษัท ควอลิตี้ เจเนอรัล อินชัวรันส์ โบรกเกอร์ จำกัด

ประเภทของบริการ: นายหน้าประกันภัยจดทะเบียนเมื่อวันที่ 29 พฤษภาคม 2550
ด้วยทุนจดทะเบียนสองล้านบาท

ตลาดและการแข่งขัน:
บริษัทนี้มอบบริการด้านการแนะนำประกันอุบัติเหตุส่วนบุคคลและการประกันภัยรถยนต์ให้กับลูกค้าของบริษัท
เจเนอรัล คาร์ด เซอร์วิสเซส จำกัด บริษัท บัตรกรุงศรีอยุธยา จำกัด และบริษัท อยุธยา
แคปปิตอล เซอร์วิสเซส จำกัด

ตั้งแต่ปี 2552 เป็นต้นมา บริษัท ควอลิตี้ เจเนอรัล อินชัวรันส์ โบรกเกอร์ จำกัด
สามารถเติบโตได้เป็นอย่างดีด้วยกลยุทธ์การแบ่งเซ็กเมนท์ลูกค้าและการแนะนำผลิตภัณฑ์ให้กับบริษัทอื่นๆ
เพื่อดึงดูดลูกค้าใหม่และเพิ่มประเภทของผลิตภัณฑ์
ซึ่งครอบคลุมถึงแผนชดเชยรายได้ขณะเข้ารับการรักษาตัวในโรงพยาบาล
อุบัติเหตุส่วนบุคคลด้วยความร่วมมือกับพันธมิตร ซึ่งเป็นบริษัทประกันภัยต่างๆ
กลยุทธ์นี้สามารถเพิ่มรายได้จากเบี้ยประกันได้ถึงร้อยละ 15

แหล่งที่มาของเงินทุน: บริษัท อยุธยา แคปปิตอล เซอร์วิสเซส จำกัด

บริษัทอยู่ระหว่างการชำระบัญชี

(1) บริษัท อยุธยา แคปปิตอล ลีส จำกัด

บริษัทได้จดทะเบียนเลิกกิจการต่อกระทรวงพาณิชย์เมื่อวันที่ 26 ธันวาคม 2551
และอยู่ระหว่างขั้นตอนการชำระบัญชี

บริษัทร่วม

(1) บริษัท เทสโก้ คาร์ด เซอร์วิสเซส จำกัด

ประเภทของบริการ:
เครือกรุงศรีจัดตั้งบริษัทร่วมทุนกับห้างเทสโก้โลตัสเพื่อออกบัตรเครดิตร่วมเทสโก้วีซ่าเพื่อให้บริการลูกค้าของห้างเทสโก้จำนวน
11 ล้านคนเป็นหลัก นอกจากนี้บริษัทฯยังมีบริการด้านการประกันแก่ลูกค้าผู้มาจับจ่ายที่ห้างฯ
และลูกค้าบัตรเครดิตเทสโก้ผ่านบริษัทย่อยซึ่งทำธุรกิจนายหน้าสองบริษัท ได้แก่ บริษัท เทสโก้
เจเนอรัล อินชัวรันส์ โบรคเกอร์ จำกัด และบริษัท เทสโก้ ไลฟ์ แอสชัวรันส์ โบรคเกอร์ จำกัด
ทั้งนี้คุณสมบัติและสิทธิประโยชน์ของผลิตภัณฑ์ได้รับการกำหนดมาให้สอดคล้องกับภาพลักษณ์ของห้างเทสโก้โลตัส

นอกจากนี้บริษัทฯยังประสบความสำเร็จในการออกผลิตภัณฑ์ใหม่ คือบัตรเทสโก้พรีเมียร์
ซึ่งเป็นบัตรเพื่อการผ่อนชำระค่าสินค้าสำหรับลูกค้าห้างเทสโก้โลตัส
นอกจากนี้ยังมีสินชื่อส่วนบุคคลเทสโก้ซึ่งเป็นบริการวงเงินสดฉุกเฉินที่มอบให้กับลูกค้าที่มีคุณสมบัติตรงตามเกณฑ์

บริษัท เทสโก้ คาร์ด เซอร์วิสเซส จำกัด
มุ่งเน้นที่จะมอบสิทธิประโยชน์บนบัตรเครดิตสูงสุดแก่ลูกค้าห้างเทสโก้โลตัส
ด้วยการมอบเงินคืนในอัตราที่สูง นอกจากนี้ บริษัทฯ ยังได้ออกผลิตภัณฑ์ใหม่
คือบัตรเครดิตเทสโก้แพลทตินัมวีซ่าเป็นบัตรเครดิตที่เจาะกลุ่มลูกค้าที่มีรายได้ปานกลางถึงสูง บริษัทฯ
มีแผนงานที่จะเพิ่มรายได้จากค่าธรรมเนียมด้วยการนำเสนอผลิตภัณฑ์ด้านการประกันแบบใหม่ที่ตรงตามความต้องการของลูกค้า
(ผ่านทางนายหน้าประกัน)
ซึ่งจะเป็นองค์ประกอบสำคัญของแผนการเติบโตทางธุรกิจทั้งในปัจจุบันและในอนาคต
กลยุทธ์ดังกล่าวทำให้บริษัทฯ มีผลประกอบการและอัตราการเติบโตที่ดีในปีที่ผ่านๆ มา

ตลาดและการแข่งขัน:
ปีนี้เป็นปีที่ตลาดฟื้นตัวอย่างรวดเร็วแม้ว่าผู้บริโภคจะยังคงระมัดระวังกับการจับจ่ายใช้สอย
และการสร้างหนี้ก็ตาม ยอดใช้จ่ายผ่านบัตรเพิ่มขึ้นร้อยละ 11 เทียบกับปี 2552
ซึ่งสอดคล้องกับการเพิ่มยอดขายปลีกของห้างเทสโก้โลตัส

แหล่งที่มาของเงินทุน: ผู้ถือหุ้นของบริษัทฯ

(2) บริษัท เทสโก้ ไลฟ์ แอสชัวรันส์ โบรคเกอร์ จำกัด (“เทสโก้ ไลฟ์ โบรคเกอร์”)

ประเภทของบริการ: บริการแนะนำประกันชีวิตสำหรับลูกค้าของบริษัท เทสโก้ คาร์ด เซอร์วิสเซส
จำกัด และลูกค้าห้างเทสโก้โลตัส

ตลาดและการแข่งขัน: เทสโก้ ไลฟ์
โบรคเกอร์มียอดขายที่ไม่สูงนักในปีนี้เนื่องจากทางบริษัทในเครือมีการมุ่งเน้นเรื่องการขยายธุรกิจด้านประกันภัยมากกว่า
เทสโก้ ไลฟ์ โบรคเกอร์ ร่วมกับพันธมิตรบริษัทประกันชีวิตต่างๆ
ในการมอบผลิตภัณฑ์ประกันชีวิตแบบสะสมทรัพย์และแบบกำหนดระยะเวลาการรับประกันให้กับลูกค้าของห้างเทสโก้โลตัส
ทั้งนี้คาดว่าค่าเบี้ยประกันจะเพิ่มขึ้นอย่างมีนัยสำคัญอีกครั้งหนึ่งในปี 2554
เนื่องจากทางบริษัทฯได้ขยายช่องทางการจำหน่ายมากขึ้น
พร้อมทั้งเปิดตัวผลิตภัณฑ์ด้านการประกันชีวิตใหม่ๆ เพิ่มเติมด้วย

แหล่งที่มาของเงินทุน: บริษัทแม่ (บริษัท เทสโก้ คาร์ด เซอร์วิสเซส จำกัด)

(3) บริษัท เทสโก้ เจเนอรัล อินชัวรันส์ โบรคเกอร์ จำกัด (“เทสโก้ เจเนอรอล โบรคเกอร์”)

ประเภทของบริการ: บริการแนะนำประกันภัยสำหรับลูกค้าของบริษัท เทสโก้ คาร์ด เซอร์วิสเซส
จำกัด และลูกค้าห้างเทสโก้โลตัส

ตลาดและการแข่งขัน:
ตลาดประกันภัยโดยรวมมีอัตราการเจริญเติบโตที่สูงกว่าการเติบโตของจีดีพีบริษัท เทสโก้ เจเนอรัล
โบรคเกอร์ก็มีอัตราการเติบโตที่เร็วกว่าตลาดเช่นกันด้วย จากการมุ่งขายผลิตภัณฑ์ประกันภัยรถยนต์
โดยบริษัทฯ
ได้จัดทำแคมเปญประกันรถยนต์ราคาถูกเพื่อส่งเสริมการขายและมุ่งเน้นการนำเสนอผลิตภัณฑ์ที่ดีที่สุดเพื่อผู้บริโภคภายในห้างเทสโก้
โลตัส เทสโก้ เจเนอรัล โบรคเกอร์จะมุ่งเน้นเรื่องการขยายช่องทางการการจำหน่าย
รวมทั้งนำเสนอผลิตภัณฑ์ใหม่ๆ อย่างต่อเนื่อง กลยุทธ์ดังกล่าวสามารถทำให้บริษัทฯ
มีรายได้จากเบี้ยประกันเติบโตสูงกว่าอัตราการเติบโตของตลาดประกันภัยเป็นอย่างมาก

แหล่งที่มาของเงินทุน: บริษัทแม่ (บริษัท เทสโก้ คาร์ด เซอร์วิสเซส จำกัด)

(4) บริษัท เมโทร เดซิกนี จำกัด

บริษัทได้จดทะเบียนจัดตั้งบริษัทเมื่อวันที่ 4 มีนาคม 2552 ด้วยทุนจดทะเบียน 100,000 บาท
โดยเป็นบริษัทที่จัดตั้งขึ้นตามข้อตกลงร่วมกันระหว่างธนาคารและผู้ร่วมสนับสนุนสินเชื่อให้แก่บริษัท
รถไฟฟ้ากรุงเทพ จำกัด (มหาชน) (“BMCL”) โดยมีวัตถุประสงค์เพื่อให้บริษัทรับโอนสิทธิต่างๆ
ทั้งหมดตามสัญญาสัมปทานระหว่างการรถไฟฟ้าขนส่งมวลชนแห่งประเทศไทย (“รฟม.”) กับ BMCL
กรณี BMCL ผิดสัญญาสัมปทานกับ รฟม. หรือ BMCL ผิดข้อตกลงสัญญาเงินกู้กับกลุ่มเจ้าหนี้ ทั้งนี้
บริษัทยังไม่ได้ดำเนินธุรกิจใดๆ

แหล่งที่มาของเงินทุน: บริษัทมีแหล่งที่มาของเงินทุนจากผู้ถือหุ้น